MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

dwar il-futur tar-Rawnd ta' Doha

Riżoluzzjoni tal-Parlament Ewropew dwar il-ġejjieni tar-Rawnd ta' Doha

Il-Parlament Ewropew ,

wara li kkunsidra r-riżoluzzjoni tiegħu tal-4 ta' April 2006 dwar l-evalwazzjoni tar-Rawnd ta' Doha wara l-Konferenza Ministerjali tad-WTO f'Ħong Kong P6_TA(2006)0123 . ,

wara li kkunsidra r-riżultat tal-Laqgħa Ministerjali Qasira f'Ġinevra tad-29 ta' Lulju 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi r-Rawnd ta' Doha tnieda fl-2001 bl-għan li jinħolqu opportunitajiet ġodda tas-suq, jissaħħu r-regoli multilaterali tal-kummerc, jigu indirizzati l-iżbilanċji preżenti fis-sistema kummerċjali, il-kummerċ ikun ta' servizz għall-iżvilupp sostenibbli, b'enfasi fuq l-inklużjoni ekonomika tal-pajjiżi li qed jiżviluppaw, speċjalment il-pajjiżi l-anqas żviluppati;

billi d-diskussjonijiet waqfu f'Ġinevra f'Lulju 2008; billi nkiseb xi progress fuq ċerti kwistjonijiet, filwaqt li kwistjonijiet importanti oħra għall-konklużjoni ta' modalitajiet sħaħ ma ġewx indirizzati fil-ftehima ta' qafas,

billi n-nuqqas li jiġi finalizzat ir-Rawnd ta' Doha jwassal għal żieda fl-inċertezza tal-ekonomija globali preżenti u jista' jipperikola l-kredibilità tas-sistema multilaterali tal-kummerċ li tirriżulta f'qabża favur ftehimiet kummerċjali bilaterali u reġjonali,

billi l-offerti mressqa mill-Kummissjoni kemm dwar l-aċċess tas-suq agrikolu kif ukoll għal dak mhux agrikolu (NAMA) marru lil hinn minn kull offerta ta' kwalunkwe membru, f'negozjati multilaterali tal-kummerċ;

Itenni l-impenn tiegħu għas-sistema multilaterali tal-kummerċ u d-WTO bħala l-organizzazzjoni li tiggarantixxi sistema kummerċjali bbażata fuq ir-regoli; iqis li d-WTO għandha rwol importanti x'tilgħab biex tiżgura ġestjoni aħjar tal-globalizzazzjoni u d-distribuzzjoni aktar ġusta tal-benefiċċji tagħha, speċjalment favur il-Pajjiżi l-Anqas Żviluppati (LDCs);

Jesprimi d-dispjaċir u t-tħassib tiegħu dwar il-falliment tan-negozjati tar-Rawnd ta' Doha f'Ġinevra f'Lulju 2008; jenfasizza li dan il-waqfien ifisser telf ta' opportunitajiet għat-tkabbir ekonomiku u l-iżvilupp madwar id-dinja;

Jistieden lill-pajjiżi li qed jiżviluppaw aktar avvanzati biex jerfgħu r-responsabilità tagħhom bħala protagonisti ekonomiċi globali u jagħtu konċessjonijiet paragunabbli mal-livell tagħhom ta' żvilupp u kompetittività (settorjali); jenfasizza l-importanza tal-kummerċ Tramuntana-Nofsinhar, kif ukoll ta' dak Nofsinhar-Nofsinhar;

Jenfasizza li n-nuqqas ta' differenza adattata fost pajjiżi avvanzati u oħrajn li qed jiżviluppaw jista' jkun ta' xkiel għat-trattament tagħhom skont il-bżonnijiet speċifiċi tagħhom, li jkun ta' detriment għall-pajjiżi li qed jiżviluppaw u li l-aktar għandhom bżonn;

Jistieden lill-Kummissjoni biex tesplora l-possibilitajiet li jerġgħu jibdew id-diskussjonijiet ta' Doha kemm jista' jkun malajr; iħeġġiġha biex iżżomm pożizzjoni soda ta' negozjar immirata lejn aċċess tas-suq imsaħħaħ għall-prodotti u s-servizzi Ewropej kemm f'ekonomiji żviluppati u f'dawk emerġenti;

Jappoġġja bis-saħħa l-konklużjoni tal-Aġenda ta' Doha għall-Iżvilupp (DDA) fuq il-bażi ta' riżultat komprensiv, ambizzjuż u bilanċjat tan-negozjati;

Iqis li kwistjonijiet li fuqhom jistgħu jiġu finalizzati u implimentati ftehimiet separatament, speċjalment fil-qasam tal-faċilitazzjoni kummerċjali, jistgħu jitneħħew mill-'impenn uniku';

Jitlob lill-pajjiżi żviluppati u dawk li qed jiżviluppaw aktar avvanzati biex isegwu l-inizjattiva Kollox barra l-Armi tal-UE, li toffri aċċess għas-suq mingħajr l-ebda dazju u mingħajr l-ebda kwota għall-LCDs;' jenfasizza anki l-importanza ta' qafas imsaħħaħ għall-Għajnuna għall-Kummerċ;

Jirrikonoxxi l-importanza tal-istrateġija ta' 'impenn uniku', iżda jitlob għal riflessjoni dwar modi kif tkun iffaċilitata t-tmexxija tan-negozjati multilaterali tal-kummerċ;

Konvint li, wara r-Rawnd ta' Doha, sfidi kummerċjali ulterjuri għandhom ikunu indirizzati mid-WTO, bħall-investimenti, il-kompetizzjoni, ix-xiri pubbliku, l-implimentazzjoni u s-sostenibilità;

Jinnota li hija meħtieġa riflessjoni dwar riforma istituzzjonali tad-WTO sabiex jitjieb l-operat tagħha kif ukoll il-leġittimità demokratika u r-responsabilità diretta tagħha; jenfasizza f'dan ir-rigward l-importanza ta' dimensjoni parlamentari tad-WTO;

Jappoġġja t-tisħiħ ta' Ftehimiet tal-Kummerċ Ħieles bilaterali u reġjonali ġodda eżistenti u l-konklużjoni tagħhom (WTO-plus) bħala element kumplimentari għall-qafas multilaterali;

Jagħti istruzzjonijiet lill-President tiegħu biex iressaq din ir-riżoluzzjoni lill-President tal-Kunsill, lill-President tal-Kummissjoni, lid-Direttur Ġenerali tad-WTO u lill-Presidenti jew ċ-Chairpersons tal-Parlamenti Nazzjonali tal-UE.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp ALDE

Riżoluzzjoni tal-Parlament Ewropew dwar is-sospensjoni tal-Aġenda ta' Doha għall-Iżvilupp tad-WTO

Il-Parlament Ewropew ,

wara li kkunsidra d-Dikjarazzjoni Ministerjali tad-Doha tal-Organizzazzjoni Dinjija tal-Kummerċ (WTO) tal-14 ta' Novembru 2001,

wara li kunsidra r-riżoluzzjonijiet preċedenti tiegħu rigward l-Aġenda ta' Doha għall-Iżvilupp (DDA),

wara li kkunsidra l-Artikolu 103(2) tar-Regoli ta' Proċedura tiegħu,

billi t-taħditiet ministerjali qosra tad-WTO maħsuba li jikkonkludu r-Rawnd ta' Doha daħħlu f'fażi ta' waqfien fl-aħħar ta' Lulju 2008,

billi ġie miksub progress sostanzjali li wassal lill-membri tad-WTO qrib li jiffinalizzaw il-Ftehima,

billi l-interessi vitali tal-pajjiżi li qed jiżviluppaw għandhom jinżammu fil-qalba tan-negozjati,

billi n-nuqqas li jkun iffinalizzat ftehim jista' jdgħajjef serjament il-kredibilità tas-sistema multilaterali tal-kummerċ u b'konsegwenza tad-WTO innifisha,

billi l-finalizzazzjoni tad-DDA qed issir kritika aktar ma jgħaddi ż-żmien hekk kif ir-riżultati ekonomiċi u finanzjarji jkomplu jmorru għall-agħar,

Huwa serjament diżappuntat u mħasseb bin-nuqqas ta' progress li deher fit-taħdidiet ministerjali qosra tad-WTO f'Lulju li għadda;

Itenni l-impenn sħiħ tiegħu għall-istrateġija multilaterali għall-politika kummerċjali u għal WTO kapaċi li jiggarantixxi riżultat bilanċjat;

Huwa konvint li, fil-kuntest preżenti kkaratterizzat bi kriżi ekonomika u finanzjarja, konklużjoni pożittiva tar-Rawnd ta' Doha tista' tkun fattur li jwassal għal stabilità; jemmen li l-isfidi globali marbuta mas-sigurtà tal-ikel, l-enerġija u l-bidla fil-klima jistgħu jiġu indirizzati biss mid-WTO ladarba jkun konkluż dan ir-rawnd;

Huwa konxju bis-sħiħ bid-diffikultajiet ta' Impenn Uniku, u jilqa' b'sodisfazzjon il-progress sostanzjali li sar lejn il-kisba ta' dan l-għan fit-taħdidiet ministerjali qosra li saru f'Lulju;

Jitlob għal impenn serju min-naħa tal-protagonisti ewlenin kollha (l-UE, l-SU u l-G20) biex jagħmlu l-isforzi kollha biex jippreżervaw il-kisbiet pożittivi li kien hemm qbil dwarhom sa issa u biex jintlaħaq ftehim sa tmiem din is-sena sabiex id-DDA tkun għadha tista' tiġi konkluża fl-2009;

Jistieden lill-Indja u lill-Istati Uniti biex isibu soluzzjoni politika mingħajr dewmien dwar il-Mekkaniżmi ta' Salvagwardja Speċjali (SSM) li jippermettu li jkunu diskussi u solvuti kwistjonijiet agrikoli oħra bħall-espansjoni tal-kwoti tariffarji, is-simplifikazzjoni tat-tariffi u s-sussidji tal-qoton, kif ukoll il-kwistjonijiet li għandhom x'jaqsmu man-NAMAs u s-servizzi;

Jitlob għal aktar trasparenza fin-negozjati tad-WTO, u jinsisti dwar il-bżonn ta' għajnuna teknika mmirata u l-bini tal-kapaċità biex il-pajjiżi li qed jiżviluppaw ikunu megħjuna jinvolvu ruħhom effettivament fid-DDA;

Jistieden lill-Kummissjoni u lill-Kunsill biex jistabbilixxu ftehima sabiex jiżguraw il-parteċipazzjoni sħiħa tal-Parlament fin-negozjati internazzjonali tal-UE;

Jagħti istruzzjonijiet lill-President tiegħu biex iressaq din ir-riżoluzzjoni lill-Kummissjoni, lill-Kunsill, lill-Gvernijiet u lill-Parlamenti tal-Istati Membri, u lid-Direttur Ġenerali tad-WTO.


MOZZJONI GĦAL RIŻOLUZZJONI

imressqa wara l-mistoqsija li titlob tweġiba orali B6‐467/2008

skond l-Artikolu 108(5) tar-Regoli ta' Proċedura

f'isem il-Grupp PSE

dwar il-governanza Artika

Riżoluzzjoni tal-Parlament Ewropew dwar il-governanza Artika

Il-Parlament Ewropew ,

b'rigward għas-Sena Polari Internazzjonali (Marzu 2007 - Marzu 2009),

sakemm fil-ħarifa toħroġ il-komunikazzjoni mħabbra mill-Kummissjoni dwar il-politika Artika,

wara li kkunsidra l-Komunikazzjoni tal-Kummissjoni intitolata "Politika Marittima Integrata għall-Unjoni Ewropea" (magħrufa bħala Blue Book), ippublikata fl-10 ta' Ottubru 2007,

wara li kkunsidra r-rapport intitolat "Il-Bidla fil-Klima u s-Sigurtà Internazzjonali" ippublikat fl-14 ta' Marzu 2008 mir-Rappreżentant Għoli u l-Kummissjoni għall-attenzjoni tal-Kunsill Ewropew,

wara li kkunsidra r-riżoluzzjonijiet preċedenti tiegħu tal-2003, l-2005 u l-2006 dwar id-dimensjoni Nordika,

wara li kkunsidra l-Konvenzjoni tan-Nazzjonijiet Uniti dwar il-Liġi Marittima (UNCLOS), li għadha ma ġietx ratifikata mis-Senat tal-Istati Uniti,

wara li kkunsidra l-konklużjonijiet tar-rapport dwar l-evalwazzjoni tal-impatt klimatiku tal-Artiku,

wara li kkunsidra l-ħidma tat-Tmien Konferenza tal-Parlamentari tar-Reġjun Artiku, li saret f'Fairbanks, l-Alaska, fit-12, 13 u 14 t'Awissu 2008,

wara li kkunsidra d-Dikjarazzjoni ta' Ilulissat adottata mill-"pajjiżi A5" (id-Danimarka, il-Kanada, in-Norveġja, ir-Russja u l-Istati Uniti) f'Mejju 2008,

wara li kkunsidra l-konklużjonijiet tal-President fil-konferenza organizzata mill-Kunsill Nordiku tal-Ministri f'Ilulissat (Greenland) nhar id-9 u l-10 ta' Settembru 2008, dwar it-tema "L-Artiku: il-preokkupazzjoni komuni tagħna", li għaliha l-Kummissjoni ipparteċipat kompletament,

wara li kkunsidra l-Artikolu 108 (5) tar-Regoli ta' Proċedura tiegħu,

billi l-importanza ġeopolitika u strateġika tar-reġjun Artiku qegħda dejjem tikber, fatt li hu ssimbolizzat mit-tqegħid tal-bandiera Russa f'qiegħ il-baħar taħt il-Pol tat-Tramuntana f'Awissu 2007,

billi l-konferenza ta' dan l-aħħar tal-Parlamentari tar-reġjun Artiku ġabret ir-rappreżentanti eletti tal-Parlament Ewropew, tal-Kanada, tad-Danimarka, ta' Greenland, ta' Iceland, tal-Finlandja, tan-Norveġja, tal-Iżvezja, tar-Russja u tal-Istati Uniti bl-għan li jiġu diskussi l-problemi dwar is-sigurtà marittima, is-saħħa, il-ħarsien ambjentali u l-iżvilupp sostenibbli,

billi r-reġjun Artiku attwalment mhu gvernat minn ebda norma jew regola multilaterali, peress li qatt ma kien mistenni li kien se jsir rotta marittima navigabbli jew zona ta' sfruttar kummerċjali,

billi t-traffiku marittimu fl-ilmijiet Artiċi żdied b'mod konsiderevoli f'dawn l-aħħar snin, minħabba l-interess dejjem jikber għall-riggs taż-żejt fil-baħar minn naħa, u minħabba t-tranżitu, aktar u aktar frekwenti, ta' vapuri kummerċjali jew għall-kruċieri mill-"Passaġġ tal-Majjistral" min-naħa l-oħra,

billi r-reġjun Artiku jista' jkollu madwar 20% tar-riżervi dinjin ta' gass u żejt li għad fadal x'jiġu skoperti,

billi l-Unjoni Ewropea tgħodd fost l-Istati Membri tagħha tliet nazzjonijiet tar-Reġjun Artiku, u billi, fost il-ġirien tagħha li magħhom għandha relazzjonijiet mill-qrib u li jieħdu sehem fis-suq intern permezz tal-Ftehima ŻEE, hemm żewġ nazzjonijiet Artiċi oħrajn, u dan jimplika li l-Unjoni Ewropea u l-Istati assoċjati magħha jinkludu aktar min-nofs il-membri tal-Kunsill Artiku,

billi l-konferenza ta' dan il-Kunsill diġà kienet imħassba dwar il-bidla tal-klima fir-reġjun, l-effetti tagħhom fuq il-popolazzjonijiet indiġeni u t-tibdil li jista' jkun li ġġib magħha,

billi r-rata ta' tisħin globali fir-Reġjun Artiku hija ħafna akbar minn dik fil-bqija tad-dinja, speċifikament +2° waqt is-seklu li għadda, meta mqabbla mal-medja ta' 0.6° kullimkien apparti,

billi t-tibdil tal-kundizzjonijiet klimatiċi fir-reġjun Artiku diġà huwa tali li l-Inuits, pereżempju, daqt mhux se jkunu jistgħu jkomplu jikkaċċjaw bil-mod tradizzjonali peress li s-silġ sar fin wisq biex jiflaħ l-islitti tagħhom, waqt li l-fawna salvaġġa, bħall-ors polari, il-walrus u l-volpi, qegħdin fil-periklu li jaraw l-ambjent naturali tagħhom jisparixxi,

Jinsab profondament imħasseb dwar l-effetti tal-bidla fil-klima fuq il-ħajja tal-popli nattivi fir-reġjun, kemm f'dak li għandu x'jaqsam mal-ambjent b'mod ġenerali (l-għata polari li qed iddub, il-permafrost li qed jinħall, iż-żieda fil-livell tal-baħar, l-għargħar), u kif ukoll f'dak li għandu x'jaqsam mad-diversità bijoloġika (it-tnaqqis tal-għata polari qed jhedded is-sistema alimentari tal-ors polari), u jenfasizza li kull deċiżjoni internazzjonali li tirrigwarda dawn il-problemi għandha tittieħed waqt li jitqiesu l-persuni u n-nazzjonijiet kollha tar-reġjun Artiku;

Jilqa' r-rapport tal-konklużjonijiet adottati mill-Konferenza tal-Parlamentari tar-reġjun Artiku, f'Fairbanks, nhar l-14 ta' Awissu 2008;

Jifraħ bil-fatt li t-Tramuntana mbiegħda ġiet inkluża fil-politika tad-"Dimensjoni Nordika" tal-Unjoni Ewropea, imma jinsab konvint li s-sensibilizzazzjoni dwar l-importanza tar-reġjun Artiku f'kuntest globali għandha tittieħed aktar 'il bogħod, u jitlob li jkun hemm politika Artika Ewropea differenzjata;

Jenfasizza l-importanza tar-reġjun Artiku għall-klima globali u jittama li l-appoġġ attwali li qed jingħata lill-attivitajiet ta' riċerka f'din ir-reġjun ikompli wara s-Sena Polari Internazzjonali;

Jistenna b'interess kbir il-Komunikazzjoni tal-Kummissjoni dwar il-politika Artika u jittama li tqiegħed il-pedamenti ta' politika Artika sinifikattiva fi ħdan l-Unjoni Ewropea; jistieden lill-Kummissjoni biex, għall-inqas, taffronta l-problemi li ġejjin fil-Komunikazzjoni tagħha:

a. is-sitwazzjoni attwali tal-bidla fil-klima fir-reġjun, u l-miżuri li għandhom jiġu implimentati bħala rispons għaliha,

b. l-għażliet politiċi li jirrispettaw lill-popolazzjonijiet indiġini u l-mod kif jgħixu,

c. il-bżonn ta' koperazzjoni mal-ġirien Artiċi tagħna dwar il-problemi transkonfinali u, b'mod partikulari, dwar is-sigurtà marittima,

d. l-esplorazzjoni tal-għażliet għal struttura politika transkonfinali għall-ġejjieni, informali jew legali, li tkun tista' sservi għall-ħarsien tal-ambjent u l-iżvilupp sostenibbli rikjesti għar-reġjun, jew li tkun tista' sservi ta' intermedjarju fil-konfront politiku fir-rigward tar-riżorsi u r-rotot marittimi navigabbli fit-Tramuntana mbiegħda,

e. ir-riskji marbuta mal-utilizz eventwali tal-Artiku għal finijiet strateġiċi jew militari, u l-bżonn li l-Oċean Artiku jsir żona demilitarizzata u denuklearizzata;

Jistieden lill-Kummissjoni biex fl-aġenda tagħha iddaħħal il-politika tal-enerġija u tas-sigurtà fir-reġjun Artiku, u biex tipproponi t-temi u l-proċeduri għall-ħidma komuni li hemm bżonn bejn l-Unjoni Ewropea u l-Istati Artiċi, fl-oqsma tal-bidla fil-klima, tal-iżvilupp sostenibbli u tas-sigurtà marittima, b'mod speċifiku;

Jikkunsidra li t-traffiku marittimu fir-reġjun (kummerċjali, turistiku u dak relatat mar-riggijiet taż-żejt fil-baħar) għandu jkun regolat minn ammont minimu ta' regoli internazzjonali – fuq l-eżempju ta' dawk fis-seħħ f'ilmijiet internazzjonali oħra – u jagħti parir ħerqan lill-Kummissjoni biex tħejji u tappoġġja sa kemm ikun possibbli l-emendi xierqa għar-regolamenti tal-Organizzazzjoni Internazzjonali Marittima;

Jenfasizza l-aspetti esterni tal-politika tal-enerġija, u l-irwol tar-reġjun Artiku fit-tiswir tal-Poltika Enerġetika għall-Ewropa, kif ġie propost mill-Kunsill Ewropew f'Marzu 2007;

Jappoġġja lill-Kunsill Artiku biex ir-Reġjun Artiku jinżamm bħala reġjun ta' tensjoni baxxi u biex tinfetaħ koperazzjoni internazzjonali fil-qasam tar-riċerka;

Jagħti parir ħerqan lill-Kummissjoni Ewropea biex tieħu rwol attiv fir-reġjun Artiku, speċifikament billi tieħu l-pożizzjoni ta' "osservatur" fil-Kunsill Artiku, u billi twaqqaf uffiċċju dedikat għar-reġjun Artiku;

Jissuġerixxi bis-saħħa fl-aħħar nett lill-Kummissjoni biex tħejji l-ftuħ ta' negozjati internazzjonali intenzjonati biex jitfassal u jiġi adottat Trattat Internazzjonali għall-protezzjoni tal-Artiku, kif jeżisti wieħed għall-Antartiku (it-Trattat ta' Madrid, 1993);

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri, lin-Norveġja, lil Iceland, lir-Russja, lill-Kanada u lill-Istati Uniti u anke lil dawk li jipparteċipaw fil-koperazzjoni reġjonali.


MISTOQSIJA BIL-MIKTUB E-5274/08

lill-Kummissjoni

(30 ta' Settembru 2008)

Suġġett: Sospensjoni tar-Regolament ta' Dublin

Waqt id-dibattitu plenarju tat-Tnejn, l-1 ta' Settembru 2008, dwar l-evalwazzjoni tar-Regolament ta' Dublin (343/2003 ĠU L 50, 25.2.2003, p.

1 . ) il-Kummissarju Jacques Barrot qal dan li ġej:

"Il-Kummissjoni tirrifletti dwar il-perspettiva li tiġi stabbilita sospensjoni temporanja tal-applikazzjoni tad-dispożizzjonijiet ta' Dublin fir-rigward ta' Stat Membru li qed jaffaċċja piż sproporzjonat, li jinħolqu timijiet ta' esperti fil-kwistjoni tal-kenn, li jkunu jistgħu jissejħu minn dawn l-Istati Membri li qegħdin jaffaċċjaw piż kemxejn sproporzjonat."

Il-Kummissjoni kif qed tippjana li tipproċedi bil-proposta għas-sospensjoni temporanja tal-applikazzjoni ta' dan ir-Regolament b'rabta ma' dawk l-Istati Membri li qed jaffaċċjaw piż sproporzjonat?


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp Verts/ALE

dwar is-sitwazzjoni fil-Belarus

Riżoluzzjoni tal-Parlament Ewropew dwar is-sitwazzjoni fil-Belarus

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar is-sitwazzjoni fil-Belarus,

wara li kkunsidra l-Istqarrija dwar is-Sejbiet u l-Konklużjonijiet tal-Missjoni tal-OSCE għall-Osservazzjoni tal-Elezzjoni tad-29 ta' Settembru 2008,

wara li kkunsidra l-Konklużjonijiet tal-Kunsill tal-15 u s-16 ta' Settembru 2008,

wara li kkunsidra d-Dikjarazzjoni mill-Presidenza f'isem l-UE dwar il-ħelsien ta' Sergei Parsiukevich u Andrei Kim,

wara li kkunsidra d-Dikjarazzjoni tal-Kummissjoni tal-21 ta' Novembru 2006 dwar ir-rieda min-naħa tal-Unjoni Ewropea biex iġġedded ir-relazzjoni tagħha mal-Belarus u l-poplu tiegħu fi ħdan il-qafas tal-Politika Ewropea tal-Viċinat (ENP),

wara li kkunsidra l-Artikolu 103(2) tar-Regoli ta' Proċedura tiegħu,

billi, minkejja li kien hemm xi ftit titjib, il-Missjoni tal-OSCE għall-Osservazzjoni tal-Elezzjonijiet ikkonkludiet fi stqarrija preliminari li l-elezzjonijiet parlamentari tat-28 ta' Settembru 2008 fl-aħħar mill-aħħar ma ssodisfawx l-impenji tal-OSCE għal elezzjonijiet demokratiċi; billi r-rapport iddikjara, b'mod partikulari, li l-proċess mar għall-agħar b'mod konsiderevoli waqt l-għadd tal-voti u li kienu osservati diversi każijiet ta' falsifikazzjoni apposta tar-riżultati,

billi, minn total ta' 263 kandidat, ħarġu 70 kandidat tal-oppożizzjonni għall-elezzjoni, wara li ma tħallewx joħorġu f'diversi okkażjonijiet, iżda billi ħadd minnhom ma kien elett fil-parlament,

billi l-President Lukashenko talab pubblikament fl-10 ta' Lulju biex l-elezzjonijiet jitmexxew b'mod miftuħ u demokratiku, u dan tennieh meta deher fuq it-televiżjoni nhar id-29 ta' Awwissu, filwaqt li wiegħed li l-elezzjonijiet ikunu bla preċedent mil-lat tal-ġustizzja,

billi l-elezzjonijiet saru f'ambjent strettament ikkontrollat u skont ir-regoli li llimitaw b'mod sinifikanti l-kampanji u l-irwol li kellhom il-partiti politiċi; billi r-regolamenti dwar l-istampar u t-tqassim ta' materjal għall-kampanji kienu restrittivi ferm,

billi t-talba tal-Forzi Demokratiċi Magħqudin (UDF) biex il-gvern ikun involut fi djalogu miftuħ dwar il-proċess elettorali, baqgħet ma nstemgħetx; billi l-kandidati tal-oppożizzjoni kienu mifrudin dwar il-kwistjoni tal-irtirar mill-proċess elettorali, filwaqt li rreferew għan-nuqqas ta' fiduċja tagħhom fil-proċess tal-votazzjoni u fit-tmexxija mistennija tal-għadd tal-voti,

billi, waqt li l-Kostituzzjoni tal-Belarus tipprojbixxi ċ-ċensura u l-monopolizzazzjoni tal-midja u tiggarantixxi l-libertà tal-espressjoni, ftit mezzi tal-midja, b'mod ġenerali, jippreżentaw fehmiet u opinjonijiet indipendenti,

billi, wara li l-votazzjoni ntemmet il-Ħadd filgħaxija, mijiet ta' partitarji tal-oppożizzjoni mxew fi Pjazza Oktyabrskaya fiċ-ċentru ta' Minsk biex jipprotestaw kontra l-mod kif tmexxa l-proċess elettorali,

billi, ftit ġranet qabel, l-awtoritajiet tal-Belarus ħelsu lill-priġunieri politiċi kollha li kien fadal, partikolarment lil Alyaksandr Kazulin, Syarhei Parsyukevich u Andrei Kim,

Jiddispjaċih li, minkejja li riċentement tejjeb ir-relazzjonijiet, il-Gvern tal-Belarus reġa' tilef l-opportunità li jersaq aktar qrib l-UE u jtejjeb ir-relazzjonijiet magħha, billi juri r-rispett tiegħu għall-valuri demokratiċi; jesprimi d-diżappunt kbir tiegħu għall-fatt li dawn l-elezzjonijiet ma wrewx progress lejn l-osservanza tal-istandards Ewropej u internazzjonali;

Jenfasizza li għad fadal preokkupazzjonijiet serji fir-rigward tad-drittijiet fundamentali tal-libertà tal-assemblea u tal-espressjoni, u tal-aċċess tal-votanti għall-pluralità tal-fehmiet li hemm bżonn biex jagħmlu għażla tajba; jiddispjaċih li l-partiti politiċi kellhom irwol minuri u li r-restrizzjonijiet imposti mill-awtoritajiet tal-istat ma ppermettewx li jkun hemm kampanja vibranti b'kompetizzjoni ta' vera;

Jinnota li, filwaqt li l-Unjoni Ewropea laqgħet b'sodisfazzjon il-ħelsien riċenti ta' diversi attivisti demokratiċi tal-oppożizzjoni u kellha t-tama li titjieb l-organizzazzjoni tal-arranġamenti għall-elezzjonijiet, in-nuqqas persistenti tal-organizzazzjoni ta' elezzjonijiet ħielsa u ġusti se jkun pass ieħor lura għall-Belarus u se jkompli jaffettwa r-relazzjonijiet tiegħu mal-Unjoni Ewropea;

Jinsab preokkupat li r- rally li tellgħet l-oppożizzjoni fit-28 ta' Settembru f'Minsk ġie msejjaħ vjolazzjoni evidenti tal-ordni pubbliku mill-Ministeru għall-Intern, u jinsab preookupat ukoll dwar rapporti li t-tagħrif dwar ir- rally kien se jiġi mgħoddi lill-Uffiċċju tal-Prosekutur Ġenerali għal evalwazzjoni legali; jistieden lill-awtoritajiet Belarussi biex jirrispettaw id-drittijiet fundamentali tal-libertà ta' assemblea u espressjoni;

Jilqa' l-fatt li l-awtoritajiet Belarussi ħelsu lill-priġunieri politiċi Alyaksandr Kazulin, Syarhei Parsyukevich u Andrei Kim bejn is-16 u l-20 ta' Awissu; jinnota b'sodisfazzjon li l-ħelsien tagħhom ifisser li attwalment m'hemmx iktar priġunieri politiċi rikonoxxuti internazzjonalment fil-ħabs fil-Belarus;

Ifakkar li fil-21 ta' Novembru 2006 l-Unjoni Ewropea ddikjarat li hi lesta li ġġedded ir-relazzjoni tagħha mal-Belarus u l-poplu tiegħu fi ħdan il-qafas tal-Politika Ewropea tal-Viċinat hekk kif il-Gvern tal-Belarus juri rispett għall-valuri demokratiċi u għad-drittijiet bażiċi tal-poplu tal-Belarus;

Jiddispjaċih li l-elezzjonijiet parlamentari li ma rnexxewx tat-28 ta' Settembru jfissru li l-Belarus għadu 'l bogħod milli jissodisfa l-kundizzjonijiet stipulati għat-titjib u għat-tisħiħ tar-relazzjonijiet mal-Unjoni Ewropea u jitlob lill-Kunsill, lill-Kummissjoni u lill-Istati Membri biex iżommu l-pressjoni fuq l-awtoritajiet tal-Belarus biex dan josserva l-prinċipji demokratiċi u d-drittijiet fundamentali taċ-ċittadini tiegħu stess, u biex ikunu prudenti ħafna fi kwalunkwe pass li jista' jiġi interpretat bħala normalizzazzjoni tar-relazzjonijiet, sakemm m'hemmx progress tanġibbli fil-Belarus;

Jistieden lill-gvern tal-Belarus sabiex jirrispetta u jiżgura l-protezzjoni tad-drittijiet fundamentali tal-bniedem kollha u jiżgura li l-Belarus ikun konformi mal-istandards internazzjonali, u b'mod partikulari mal-Artikolu 18 tal-Patt Internazzjonali dwar id-Drittijiet Ċivili u Politiċi (ICCPR);

Jistieden lill-gvern tal-Belarus biex isegwi bil-fatti l-istqarrijiet tiegħu dwar ir-rieda li titjib il-koperazzjoni mal-UE u li joħloq kundizzjonijiet aktar favorevoli għall-bidu eventwali ta' diskussjonijiet bejn l-UE u l-Belarus, billi jagħti attenzjoni mill-qrib lis-sitwazzjoni interna tal-pajjiż u billi jniedi negozjati dwar kwistjonijiet politiċi, ekonomiċi, soċjali u relatati mad-drittjiet tal-bniedem li jkunu jinvolvu lill-partiti politiċi, il-forzi tal-oppożizzjoni, l-organizzazzjonijiet nongovernattivi (NGOs), it-trejdjunjins u l-organizzazzjonijiet taż-żgħażagħ kollha;

Jistieden lill-Kunsill u lill-Kummissjoni biex jieħdu passi ulterjuri lejn il-faċilitazzjoni u l-liberalizzazzjoni tal-proċeduri tal-viżi għaċ-ċittadini tal-Belarus, peress li azzjoni ta' dan it-tip hija kruċjali biex jitwettaq l-għan ewlieni tal-politika tal-UE lejn il-Belarus, jiġifieri li jiġu faċilitati u intensifikati l-kuntatti bejn il-popli u biex il-pajjiż jiġi demokratizzat; iħeġġiġhom, f'dan il-kuntest, biex jikkunsidraw il-firxa ta' possibilitajiet li titnaqqas l-ispiża tal-viżi għaċ-ċittadini tal-Belarus li jkunu deħlin fiż-żona ta' Schengen, li huwa l-unika mod kif jiġi evitat li l-Belarus u ċ-ċittadini tiegħu jsiru dejjem aktar iżolati;

Jinkundanna l-fatt li l-Belarus huwa l-uniku pajjiż fl-Ewropa li għad għandu l-piena tal-mewt, fatt li jmur kontra l-valuri Ewropej u universali;

Jistieden lill-awtoritajiet Belarussi biex ma joħolqu l-ebda ostakolu għall-Membri tal-Parlament Ewropew u l-parlamentari nazzjonali biex iwaqqfuhom milli jżuru l-pajjiż;

Jistenna li l-Kunsill u l-Kummissjoni jibqgħu f'kuntatt mal-oppożizzjoni demokratika u jestendu aktar appoġġ lis-soċjetà ċivili tal-Belarus u, b'mod partikolari, li jżidu l-għajnuna finanzjarja lill-mezzi indipendenti tax-xandir, lill-NGOs u lill-istudenti tal-Belarus li jistudjaw barra l-pajjiż; jilqa' b'sodisfazzjon l-appoġġ finanzjarju mogħti mill-Kummissjoni lill-Università tal-Istudji Umanistiċi tal-Ewropa f'Vilnius (il-Litwanja);

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-parlamenti u l-gvernijiet tal-Istati Membri, lis-Segretarju Ġenerali tan-Nazzjonijiet Uniti, lill-Assemblea Parlamentari tal-OSCE, lill-Assemblea Parlamentari tal-Kunsill tal-Ewropa, kif ukoll lill-Gvern tal-Belarus.


Kumitat għall-Affarijiet Barranin

ABBOZZ TA' AĠENDA

Laqgħa

It-Tlieta 14 ta' Ottubru 2008, 18.00 – 19.00

Adozzjoni tal-aġenda

Skambju ta' opinjonijiet mas-Sur Jean-Pierre Jouyet, Ministru tal-Istat għall-Ministru tal-Affarijiet Barranin u Ewropej tar-Repubblika Franċiża u aġent President fil-kariga tal-Kunsill, dwar ir-riżultati tal-laqgħa tal-Kunsill għall-Affarijiet Ġenerali u r-Relazzjonijiet Esterni (GAERC) tat-13-14 ta' Ottubru 2008

Data u post tal-laqgħa li jmiss

4-6 ta' Novembru 2008 (Brussell)


Kumitat għal-Libertajiet Ċivili, il-Ġustizzja u l-Intern

ABBOZZ TA' AĠENDA

Laqgħa

It-Tlieta 7 ta'Ottubru 2008, 09.00 – 10.45 u 11.00 – 12.45

Adozzjoni tal-aġenda

Avviżi taċ-chairperson

7 ta' Ottubru 2008, 09.00 – 09.30

Evalwazzjoni u żvilupp għall-ġejjieni tal-Aġenzija FRONTEX u s-sistema Ewropea ta' Sorveljanza tal-Fruntieri (EUROSUR)

Responsabbli:

Opinjonijiet:

REGI – Deċiżjoni: l-ebda opinjoni

· Eżami ta' l-abbozz ta' rapport

· Iffissar tal-iskadenza għat-tressiq tal-emendi

· Skadenza għat-tressiq tal-emendi : 17 ta' Ottubru 2008, 12.00

7 ta' Ottubru 2008, 09.30 – 10.00

Deċiżjoni ta' qafas dwar il-ksib ta' provi fil- proċeduri kriminali (Mandat tal-Evidenza Ewropew)

Responsabbli:

Opinjonijiet:

JURI – Deċiżjoni: l-ebda opinjoni

· Eżami tal-abbozz ta' rapport

7 ta' Ottubru 2008, 10.00 – 10.30

Twaqqif ta' netwerk ġudizzjarju Ewropew f'materji ċivili u kummerċjali LIBE/6/65216

Responsabbli:

Opinjonijiet:

· L-ewwel skambju ta' opinjonijiet

7 ta' Ottubru 2008, 10.30 – 10.45

*** Ħin għall-votazzjoni ***

Evalwazzjoni tal-ftehim Awstraljan EU-PNR

Responsabbli:

Opinjonijiet:

· Adozzjoni tal-abbozz ta' rakkomandazzjoni

· Skadenza għat-tressiq tal-emendi : 26 ta' Settembru 2008, 10.00

Deċiżjoni ta' qafas dwar il-ksib ta' provi fil-proċeduri kriminali (Mandat tal-Evidenza Ewropew)

Responsabbli:

Opinjonijiet:

JURI – Deċiżjoni: l-ebda opinjoni

· Adozzjoni tal-abbozz ta' rapport

Mistoqsija orali dwar il-ħtieġa, il-proporzjonalità u l-konformità mal-principji tal-protezzjoni tad-dejta ta' xi EU-PNR

· Adozzjoni ta' abbozz ta'mistoqsija orali (possibilment)

Protezzjoni tat-tfal meta jkunu qed jużaw l-Internet u teknoloġiji oħra tal-komunikazzjoni

Responsabbli:

Opinjonijiet:

ITRE – Deċiżjoni: l-ebda opinjoni

· Konferma ta' rapport fil-kumitat

· Skadenza għat-tressiq tal-emendi : 27 ta' Awwissu 2008, 12.00

*** Għeluq tal-votazzjoni ***

7 ta' Ottubru 2008, 11.00 – 11.30

Proċedura ta' applikazzjoni waħda għar-residenza u għax-xogħol

Responsabbli:

Opinjonijiet:

· Eżami tal-abbozz ta' rapport

· Skadenza għat-tressiq tal-emendi: 19 ta' Settembru 2008, 12.00

7 ta' Ottubru 2008, 11.30 – 12.00

Sanzjonijiet kontra min iħaddem ċittadini minn pajjiżi terzi b'residenza illegali

Responsabbli:

Opinjonijiet:

ITRE – Deċiżjoni: l-ebda opinjoni

· Eżami tal-abbozz ta' rapport

· Skadenza għat-tressiq tal-emendi: 23 ta' Settembru 2008, 12.00

7 ta' Ottubru 2008, 12.00 – 12.30

L-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni

Responsabbli:

Opinjonijet:

· Skambju ta' opinjonijiet

7 ta' Ottubru 2008, 12.30 – 12.45

It-tħejjija tal-passi li jmiss fil-ġestjoni tal-fruntieri fl-Unjoni Ewropea u esperjenzi simili fil-pajjiżi terzi

Responsabbli:

Opinjonijiet:

· Avviż lill-membri dwar iż-żjara fl-Istati Uniti

Il-problema ta' profil, notevolment fuq bażi ta' etniċita u razza, ġlieda kontra t-terroriżmu, infurzar tal-liġi, immigrazzjoni, kontroll tad-dwana u tal-konfini

Responsabbli:

Opinjonijiet:

· Eżami tal-abbozz ta' rapport

· Skadenza għat-tressiq tal-emendi

Kwistjonijiet varji

Data u post tal-laqgħa li jmiss

· 13 ta' Ottubru 2008, 15.00 – 18.30


MOZZJONI GĦAL RIŻOLUZZJONI

skond l-Artikolu 103(2) tar-Regoli ta' Proċedura

f'isem il-Grupp PSE

Riżoluzzjoni tal-Parlament Ewropew dwar is-sospensjoni tal-Aġenda ta' Doha għall-Iżvilupp tad-WTO

Il-Parlament Ewropew ,

wara li kkunsidra d-Dikjarazzjoni Ministerjali tad-Doha tal-Organizzazzjoni Dinjija tal-Kummerċ (WTO) tal-14 ta' Novembru 2001,

wara li kkunsidra r-riżoluzzjonijiet preċedenti tiegħu rigward l-Aġenda ta' Doha għall-Iżvilupp (DDA),

wara li kkunsidra l-Artikolu 103(2) tar-Regoli ta' Proċedura tiegħu,

billi t-taħditiet ministerjali tad-WTO maħsuba li jikkonkludu r-rawnd ta' Doha daħħlu f'fażi ta' waqfien fl-aħħar ta' Lulju 2008,

billi r-Rawnd ta' Doha tnieda bl-għan li jinstab rimedju għall-iżbilanċji eżistenti fis-sistema multilaterali tal-kummerċ, fid-dawl tat-twemmin ġenerali li hija biss sistema multilaterali bbażata fuq kummerċ u regoli ġusti li tista' tħeġġeġ żvilupp ġenwin;

billi l-waqfien tat-taħdidiet ministerjali ta' Lulju dwar miżura ta' salvagwardja marbuta mas-sigurtà tal-ikel - kwistjoni ta' importanza vitali għal ħafna pajjiżi li qed jiżviluppaw, iżda ta' importanza minuri għall-flussi kummerċjali fi prodotti agrikoli - tenfasizza l-fatt li l-element prinċipali tal-għan ta' żvilupp fid-DDA jeħtieġ jerġa' jiġi definit,

billi l-pajjiżi li qed jiżviluppaw u l-LDCs l-aktar li jsofru mis-sospensjoni tar-Rawnd, ladarba l-bilanċ mill-ġdid tant mistenni tar-regoli kummerċjali ma jistax jinkiseb lill hinn mill-qafas multilaterali,

billi l-prospetti li d-DDA tkun finalizzata qabel il-Ħarifa tal-2009 qegħdin madankollu jiddgħajfu, ladarba negozjati serji dwar kwistjonijiet ewlenin mhumiex probabbli li jsiru sakemm l-amministrazzjoni l-ġdida tal-Istati Uniti tkun żviluppat il-pożizzjonjiet tagħha dwar il-politika kummerċjali,

billi l-interessi vitali tal-pajjiżi li qed jiżviluppaw u l-impenn tal-membri kollha tad-WTO għar-Rawnd ta' Żvilupp għandhom jinżammu fil-qalba tan-negozjati,

billi n-nuqqas li jkun iffinalizzat ftehim jista' jdgħajjef serjament il-kredibilità tas-sistema multilaterali tal-kummerċ u b'konsegwenza tad-WTO innifisha,

billi l-konklużjoni tad-DDA qed issir kritika aktar ma jgħaddi ż-żmien hekk kif il-prospetti ekonomiċi u finanzjarji jkomplu jmorru għall-agħar,

billi l-aċċess tas-suq agrikolu u l-kwistjonijiet ta' appoġġ domestiku, inklużi l-kwoti tariffarji għal prodotti sensittivi, huma elementi partikularment diffiċli u essenzjali,

billi huwa importanti li tinżamm il-possibilità li jkunu applikati l-mekkaniżmi ta' salvagwardja speċjali, it-tariffi komposti u s-sistema tal-prezz tad-dħul,

Huwa serjament imħasseb bil-fatt li t-taħdidiet ministerjali tad-WTO f'Lulju li għadda waslu f'punt li ma setgħux jitkomplew;

Jemmen bis-saħħa li struttura multilaterali effettiva hija l-bażi essenzjali biex tinbena sistema internazzjonali bbilanċjata li hija ta' servizz għall-iżvilupp tal-bniedem u tirrispetta sistema usa' ta' governanza globali; itenni, għalhekk, l-impenn sħiħ tiegħu għas-sistema multilaterali tal-kummerċ u l-irwol tad-WTO;

Huwa mħasseb bil-bidla viżibbli fl-attenzjoni mill-proċess multilaterali lejn ftehimiet bilaterali u reġjonali, li huma anqas trasparenti u ta' spiss jqiegħdu l-pajjiżi fi żvantaġġ;

Huwa konxju bis-sħiħ bid-diffikultajiet ta' Impenn Uniku, u jirrikonoxxi l-progress sostanzjali li sar lejn il-kisba ta' dan l-għan fit-taħdidiet ministerjali qosra li saru f'Lulju; jitlob lill-membri tad-WTO, madankollu, biex iqisu jekk ftehim bikri jistax jintlaħaq fuq għadd ta' temi speċifiċi bħall-qoton u l-banana, li huma ta' urġenza speċjali għal ħafna pajjiżi foqra u li dwarhom diġà sar progress sostanzjali;

Konvint li iktar ma ddum il-klima attwali ta' inċertezza fil-futur tal-multilateraliżmu u tad-WTO innifisha aktar jaggrava l-kuntest preżenti ta' kriżi ekonomika u finanzjarja;

Jemmen li, sabiex ikun żgurat rispett sħiħ għall-impenn biex ikun konkluż ir-rawnd ta' żvilupp, il-pajjiżi żviluppati jridu jevitaw li jfittxu li jinnegozjaw objettivi li jistgħu jkunu ta' ħsara għall-objettivi ta' żvilupp tal-pajjiżi li qed jiżviluppaw jew għall-kisba tal-Għanijiet tal-Millenju;

Jemmen li l-bżonnijiet ta' pajjiżi li qed jiżviluppaw u ta' dawk anqas żviluppati għandhom jingħataw prijorità fin-negozjati tad-DDA, bl-iżvilupp ikun fil-quċċata tal-kunsiderazzjonijiet kollha;

Jistieden lill-membri tad-WTO biex isibu mingħajr dewmien soluzzjoni politika dwar il-Mekkaniżmu ta' Salvagwardja Speċjali (SSM), li hija waħda mill-għodda meħtieġa li tipprovdi salvagwarda effettiva għall-għejxien ta' bdiewa foqra fil-pajjiżi li qed jiżviluppaw, sabiex ikun possibbli li kwistjonijiet agrikoli oħra jkunu diskussi u solvuti, bħall-espansjoni tal-kwoti tariffarji, is-simplifikazzjoni tat-tariffi u s-sussidji tal-qoton, kif ukoll kwistjonijiet relatati man-NAMAs u s-servizzi;

Iħeġġeġ impenn qawwi min-naħa tal-protagonisti ewlenin kollha, u b'mod partikulari l-UE, l-SU u l-G20, sabiex ikun żgurat rispett sħiħ għall-ispirtu tar-Rawnd ta' Doha u biex isiru l-isforzi kollha biex ikunu ppriservati l-kisbiet li hemm qbil dwarhom s'issa u biex jinkiseb ftehim dwar modalitajiet kemm jista' jkun malajr;

Itenni l-bżonn ta' għajnuna teknika mmirata u l-bini tal-kapaċità biex il-pajjiżi li qed jiżviluppaw ikunu megħjuna jinvolvu rwieħhom b'mod effettiv fid-DDA;

Jemmen li d-diffikultajiet tad-DDA jenfasizzaw il-bżonn, ladarba r-rawnd jintemm, li tkun indirizzata b'urġenza l-kwistjoni tar-riforma tad-WTO, sabiex tkun aktar effettiva u trasparenti, titjieb il-leġittimità demokratika kif ukoll l-integrità tagħha fl-istruttura usa' tal-governanza globali; jemmen li l-parlamentari jridu jwettqu skrutinju saħansitra aktar rigoruż u effettiv fil-qasam tal-kummerċ internazzjonali;

Jemmen li jiġri x'jiġri fil-kuntest tal-progress tad-DDA, id-WTO għandha bżonn li b'mod urġenti tindirizza l-isfidi globali l-ġodda li fihom il-kummerċ għandu parti importanti, bħas-sigurtà tal-ikel, l-enerġija, l-għajnuna għall-kummerċ u l-bidla fil-klima;

Jesprimi t-tħassib tiegħu għar-riskju ta' nuqqas ta' sorveljanza demokratika tan-negozjati kummerċjali tal-UE jekk parti ewlenija tan-negozjati tad-DDA jsiru matul l-elezzjoni tal-Parlament Ewropew fl-2009; jagħmilha ċara li jkun inaċċettabbli għall-Kummissjoni li tkompli tinnegozja mingħajr tistabbilixxi miżuri b'saħħithom li jiżguraw sorveljanza kontinwa;

Jiġbed l-attenzjoni, għalhekk, għall-bżonn li t-Trattat Interistituzzjonali jiġi negozjat mill-ġdid sabiex jirrifletti, safejn ikun kompatibbli mat-Trattat eżistenti, ir-rikonoxximent wiesa' - rifless fid-dispożizzjonijiet kummerċjali tal-abbozz tat-trattat ta' Liżbona - li l-politika kummerċjali tal-UE tkun suġġetta għal skrutinju demokratiku rigoruż; jistieden lill-Kummissjoni u lill-Kunsill biex jirrevedu u jikkjarifikaw it-IIA sabiex jistabbilixxu parteċipazzjoni sħiħa tal-Parlament fin-negozjati internazzjonali tal-kummerċ tal-UE, li tiżgura, b'mod partikulari u f'konformità mal-Artikolu 83 tar-Regoli ta' Proċedura, li:

i. qabel jinfetħu n-negozjati dwar il-konklużjoni, it-tiġdid jew l-emenda ta' ftehima internazzjonali tal-kummerċ, il-Kummissjoni għandha tinforma lill-kumitat responsabbli tal-PE bir-rakkomandazzjonijiet tagħha għal mandat ta' negozjazzjoni, jekk meħtieġ fuq bażi kunfidenzjali;

ii. fil-każ ta' rikjesta formali mill-Parlament, il-Kunsill għandu jaqbel li ma jawtorizzax il-ftuħ tan-negozjati sakemm il-Parlament ma jkunx stqarr il-pożizzjoni tiegħu dwar il-mandat ta' negozjazzjoni propost fuq il-bażi ta' rapport mill-kumitat responsabbli;

iii. qabel jinfetħu n-negozjati l-Kummissjoni għandha tinforma lill-Kumitat responsabbli bil-bażi legali magħżula;

iv. matul in-negozjati l-Kummissjoni u l-Kunsill għandhom jinfurmaw lill-kumitat responsabbli regolarment u fid-dettall dwar il-progress tan-negozjati, jekk meħtieġ fuq bażi kunfidenzjali;

v. jekk fi kwalunkwe stadju tan-negozjati l-Parlament jadotta rakkomandazzjoniet rigward l-imġieba tagħhom, il-Kummissjoni għandha tqishom qabel il-finalizzazzjoni ta' ftehima;

vi. meta n-negozjati jkunu finalizzati, iżda qabel mal-ftehima tkun iffirmata, l-abbozz tal-ftehima għandu jitressaq lill-Parlament għall-opinjoni jew il-kunsens tiegħu;

Jagħti istruzzjonijiet lill-President tiegħu biex iressaq din ir-riżoluzzjoni lill-Kummissjoni, lill-Kunsill, lill-Gvernijiet u lill-Parlamenti tal-Istati Membri, u lid-Direttur Ġenerali tad-WTO.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar l-elezzjonijiet parlamentari tat-28 ta' Settembru 2008 fil-Belarus

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar is-sitwazzjoni fil-Belarus, b'mod partikolari dik tat-22 ta' Mejju 2008,

wara li kkunsidra d-Dikjarazzjoni tal-Kummissjoni tal-21 ta' Novembru 2006 dwar ir-rieda min-naħa tal-Unjoni Ewropea biex iġġedded ir-relazzjoni tagħha mal-Belarus u l-poplu tiegħu fi ħdan il-qafas tal-Politika Ewropea tal-Viċinat (ENP),

wara li kkunsidra l-Konklużjonijiet tal-Kunsill tal-15 ta' Settembru 2008 dwar il-Belarus,

wara li kkunsidra l-Artikolu 103(2) tar-Regoli ta' Proċedura tiegħu,

billi, wara li l-awtoritajiet tal-Belarus ħelsu lill-priġunieri politiċi Alyaksandr Kazulin, Syarhei Parsyukevich u Andrei Kim bejn is-16 u l-20 ta' Awwissu 2008, l-ebda priġunier politiku ieħor rikonoxxut b'mod internazzjonali m'għadu jinsab il-ħabs fil-Belarus,

billi l-ħelsien tal-priġunieri politiċi ġie rikonoxxut mill-UE bħala pass sinifikanti lejn l-adozzjoni min-naħa tal-Belarus tal-valuri fundamentali demokratiċi, tar-rispett lejn id-drittijiet tal-bniedem u tal-istat tad-dritt, u din kienet waħda mill-kundizzjonijiet bikrija għar-reviżjoni tal-miżuri restrittivi li bħalissa qegħdin jolqtu lil xi personalitajiet politiċi ewlenin fil-Belarus, u biex ir-relazzjonijiet mal-Belarus jerġgħu jitwaqqfu mill-ġdid,

billi l-UE ħarset lejn il-kondotta demokratika u l-aspett pluralistiku tal-elezzjonijiet parlamentari tat-28 ta' Settembru bħala opportunità oħra għall-Belarus biex juri jekk jirrispettax il-valuri demokratiċi u l-istandards Ewropej,

billi f'dan il-kuntest l-UE laqgħet b'sodisfazzjon l-użu ta' osservaturi tal-OSCE/ODIHR, saħqet fuq l-importanza ta' garanzija li dawn l-osservaturi jkollhom aċċess għall-fażijiet kollha tal-proċess eletttorali, fosthom l-għadd tal-voti, u enfasizza b'mod partikulari l-importanza tal-garanzija tad-drittijiet tal-oppożizzjoni rigward id-dritt li joħorġu għall-elezzjoni u li jkollhom aċċess għall-kummissjonijiet tal-monitoraġġ elettorali u l-midja,

billi l-UE, fil-każ li l-elezzjoni tkun tmexxiet bla intoppi, kienet lesta li tibda reviżjoni tal-miżuri restrittivi kontra l-mexxejja tal-Belarus, u li tieħu passi pożittivi u konkreti li jwasslu biex jerġgħu jiġu stabbiliti mill-ġdid bil-mod ir-relazzjonijiet mal-Belarus,

billi l-Missjoni ta' Osservazzjoni Elettorali tal-OSCE ddikjarat fil-konklużjonijiet preliminari tagħha li għalkemm kien sar xi titjib żgħir fl-elezzjonijiet tat-28 ta' Settembru, li saru f'ambjent ikkontrollat b'mod strett, b'kampanja li bil-ħniena nħasset u li kienu kkaratterizzati b'nuqqas ta' trasparenza fl-għadd tal-voti u fil-ġbir tar-riżultati mill-postijiet tal-votazzjoni differenti, dawn xorta ma kinux tal-istandards demokratiċi mistennija,

billi l-oppożizzjoni, li ma rebħet l-ebda siġġu minn 110, iddenunzjat l-elezzjonijiet bħala li kienu farsa, esprimiet il-biża' li kien intemm il-perjodu ta' "namur" bejn il-President Lukashenko u d-demokrazija u stiednet lill-UE u lill-Istati Uniti biex ma jirrikonoxxux ir-riżultati tal-elezzjoni,

billi Alexander Lukashenko, il-President tal-Belarus, insista li l-elezzjonijiet li saru kienu "ħielsa u ġusti" u għalhekk li r-riżultati kellhom iwasslu għal relazzjonijiet aħjar bejn dik li kienet ir-Repubblika Sovjetika u l-Punent,

billi Lidiya Yarmoshyna, kap tal-Kummissjoni Elettorali Ċentrali tal-Belarus, iddikjarat li l-elezzjonijiet li saru kienu "ħielsa u ġusti",

Jesprimi s-sodisfazzjon tiegħu li l-priġunieri politiċi Alyaksandr Kazulin, Syarhei Parsyukevich u Andrei Kim inħelsu; jistenna, madankollu, li huma jgawdu mid-drittijiet ċivili li huma ggarantiti liċ-ċittadini kollha tal-Belarus mill-Kostituzzjoni tar-Repubblika tal-Belarus;

Jisħaq fuq il-fatt li l-kundizzjonijiet fil-kampanja elettorali tal-2008 kienu ħafna aħjar minn dawk tal-elezzjonijiet tal-2004 u, imbagħad, tal-2006; jesprimi d-diżappunt kbir tiegħu, madankollu, li l-progress sinifikanti fl-iżvilupp demokratiku tal-Belarus li l-UE kienet ittamat fih fil-fatt ma seħħx u li, minkejja xi titjib żgħir, l-elezzjonijiet parlamentari tat-28 ta' Settembru fil-Belarus fl-aħħar mill-aħħar ma laħqux l-impenji tal-OSCE;

Jistieden lill-Gvern tal-Belarus biex jagħmel elezzjonijiet demokratiċi tassew skont l-istandards demokratiċi internazzjonali billi jdaħħal tibdil fil-liġi u l-prattika elettorali, bħal:

(a) il-ħolqien ta' kundizzjonijiet u opportunitajiet ġusti għall-kandidati kollha biex dawn imexxu kampanja elettorali ġenwina;

(b) il-garanzija li l-partiti kollha li jieħdu sehem fl-elezzjonijiet ikunu rappreżentati fil-livelli kollha tal-kummissjoni elettorali, b'mod partikulari fil-livell lokali tal-kummissjoni;

(c) il-garanzija li l-voti mitfugħa ma jħallu l-ebda dubju dwar xi possibilità ta' frodi f'dan ir-rigward;

(d) l-abolizzjoni tal-proċeduri tal-votazzjoni bikrija jew, għall-inqas, il-garanzija li l-voti mitfugħa bikri jkunu suġġetti għal proċedura separata minn dik tal-voti mitfugħa b'mod normali u li r-riżultati tal-votazjoni bikrija jiddaħħlu b'mod separat fil-protokolli elettorali;

Iħeġġeġ lill-Gvern tal-Belarus biex jirrispetta d-drittijiet tal-bniedem billi:

(a) jagħmel it-tibdil meħtieġ fil-Kodiċi Kriminali tal-Belarus billi jneħħi l-Artikoli 193, 367, 368 u 369-1, li wħud minnhom, b'mod partikulari l-Artikolu 193, huma kkwotati minn Amnesty International u li huma użati ta' sikwit bħal mezz ta' ripressjoni;

(b) jieqaf mit-theddid bil-prosekuzzjoni kriminali, fosthom għal min ma jagħmilx is-servizz militari fil-Belarus, għal dawk l-istudenti li jkunu tkeċċew mill-universitajiet għall-pożizzjoni ċivili li jkunu ħadu u li jkunu mġiegħla jkomplu bl-istudji tagħhom barra l-pajjiż;

ineħħi l-ostakli kollha li ma jħallux li ssir ir-reġistrazzjoni xierqa tal-NGOs fil-Belarus,sabiex jintemm l-iżolament tal-pajjiż, impost minnu stess, mill-bqija tal-Ewropa u sabiex ir-relazzjonijiet bejn l-UE u l-Belarus jitjiebu b'mod sinifikanti;

Jenfasizza l-konvinzjoni tiegħu li l-UE għandha tibqa' lesta li żżid l-iskambji uffiċjali, kummerċjali u kulturali tagħha mal-Belarus u għalhekk tistieden lill-Kunsill u lill-Kummissjoni biex jieħdu aktar passi lejn il-faċilitazzjoni u l-liberalizzazzjoni tal-proċeduri tal-viża għaċ-ċittadini tal-Belarus, għaliex dan biss jista' jgħin biex jitwettaq l-għan ewlieni tal-politika tal-UE lejn il-Belarus, jiġifieri li jiġu ffaċilitati u intensifikati l-kuntatti bejn il-popli u biex il-pajjiż ikollu d-demokrazija;

Jistieden lill-Istati Membri fiż-żona ta' Schengen biex jużaw l-mezzi kollha disponibbli (l-ispejjeż tal-viża nazzjonali, il-ftehimiet transkonfinali dwar il-viża) biex jiffaċilitaw il-moviment taċ-ċittadini tal-Belarus fit-territorju ta' kull Stat Membru;

Jistieden lill-Kunsill, lill-Kummissjoni u lill-komunità internazzjonali bħala entità sħiħa biex jagħtu aktar appoġġ lis-soċjetà ċivili tal-Belarus u, b'mod partikulari, biex tiżdied l-għajnuna finanzjarja għall-midja indipendenti, għall-NGOs u għall-istudenti tal-Belarus li qegħdin jistudjaw barra l-pajjiż; jilqa' b'sodisfazzjon l-appoġġ finanzjarju mogħti mill-Kummissjoni lill-Università tal-Istudji Umanistiċi Ewropej f'Vilnius (il-Litwanja); jistieden lill-Kunsill u lill-Kummissjoni sabiex iqisu li jagħtu għajnuna finanzjarja għall-proġett tal-Belsat, stazzjon televiżiv indipendenti tal-Belarus;

Jistieden lill-Kunsill u lill-Kummissjoni biex ma jneħħux il-projbizzjoni tal-viża għal dawk li huma mdaħħlin fil-ksur tal-istandards demokratiċi elettorali u tad-drittijiet tal-bniedem; iqis li s-sospensjoni parzjali ta' din is-sanzjoni għal sitt xhur tkun possibbli, sakemm f'dak il-perjodu tkun emendata l-liġi restrittiva dwar il-midja li kienet adottata fi tmiem Ġunju 2008, qabel din tkun implimentata bis-sħiħ;

Jirrakkomanda biex il-mexxejja politiċi Ewropej jinkludu lill-mexxejja tal-oppoożizzjoni demokratika tal-Belarus fl-inizjattivi kollha li jittieħdu rigward il-Belarus;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-parlamenti u l-gvernijiet tal-Istati Membri, lis-Segretarju Ġenerali tan-Nazzjonijiet Uniti, lill-Assemblea Parlamentari tal-OSCE, lill-Assemblea Parlamentari tal-Kunsill tal-Ewropa u lill-awtoritajiet tal-Belarus.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp UEN

Riżoluzzjoni tal-Parlament Ewropew dwar il-qagħda fil-Belarus wara l-elezzjoni parlamentari tat-28 ta' Settembru 2008

Il-Parlament Ewropew ,

wara li kkunsidra l-istqarrija tad-29 ta' Settembru 2008 dwar is-sejbiet u l-konklużjonijiet tal-Missjoni tal-OSCE għall-Osservazzjoni tal-Elezzjoni (EOM),

wara li kkunsidra r-riżoluzzjonijiet preċedenti tiegħu dwar il-qagħda fil-Belarus,

wara li kkunsidra d-dikjarazzjoni tal-Kummissjoni tal-21 ta' Novembru 2006 dwar ir-rieda tal-Unjoni Ewropea li iġġedded ir-relazzjoni tagħha mal-Belarus u mal-poplu tiegħu fi ħdan il-qafas tal-Politika Ewropea tal-Viċinanzi (ENP),

wara li kkunsidra l-Premju Sakharov għal-Libertà tal-Ħsieb, li ngħata lill-Assoċjazzjoni tal-Ġurnalisti tal-Belarus f'Diċembru 2004 u lil Alexander Milinkevich f'Diċembru 2006,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Parlament Ewropew irrimarka li r-reġim ta' Lukashenko huwa nieqes minn kull leġittimità demokratika u għadu jirrappreżenta l-aħħar dittatorjat fl-Ewropa, u billi ikkundanna bosta drabi l-korruzzjoni fl-elezzjonijiet presidenzjali, parlamentari u lokali fil-Belarus,

billi l-elezzjonijiet għall-Parlament tal-Belarus saru fit-28 ta' Settembru 2008,

billi l-EOM tal-OSCE għall-elezzjonijiet parlamentari fil-Belarus waslet għall-konklużjoni li l-awtoritajiet tal-Belarus naqsu li jissodisfaw l-impenji tal-OSCE għal elezzjonijiet demokratiċi,

billi, skont ir-rapport tal-OSCE, il-Kodiċi Elettorali tal-Belarus għadu s'issa ma implimentax standards demokratiċi u, b'mod partikulari, jagħti lill-gvern kontroll sħiħ fuq il-proċessi elettorali,

billi, skont l-osservaturi, il-proċeduri elettorali attwali ma jħallux li jkun hemm trasparenza u responsabilità fl-għadd tal-voti,

billi l-osservaturi rrappurtaw li l-proċess elettorali ddeġenera waqt l-għadd tal-voti, il-proċeduri tal-għadd kienu ħżiena fi 48% tal-każi osservati u l-osservaturi ma setgħux isegwu bis-sħiħ il-proċessi tal-għeluq u tal-għadd f'41% tal-postijiet tal-votazzjoni osservati,

billi l-kandidati tal-oppożizzjoni ma kellhomx aċċess ekwu għall-midja u ma tħallewx jistampaw il-materjal elettorali tagħhom,

billi l-osservaturi tal-kandidati jew tal-partiti kienu preżenti biss fi ftit kumitati elettorali, spiss ma tħallewx josservaw bis-sħiħ il-proċess ta' votazzjoni u f'xi każijiet ma ngħatalhomx aċċess għall-postijiet tal-votazzjoni,

Jenfasizza li l-elezzjonijiet parlamentari tat-28 ta' Settembru 2008 naqsu li jilħqu l-istandards internazzjonali għall-elezzjonijiet demokratiċi u għaldaqstant ma jistgħux jitqiesu bħala ħielsa u ġusti,

Jemmen li l-parlament elett fil-Belarus m'għandux mandat demokratiku veru sabiex jirrappreżenta l-poplu tal-Belarus;

Jinnota, madankollu, li din l-elezzjoni ġiet organizzata b'xi titjib żgħir f'dawk li huma standards demokratiċi;

Jesprimi s-solidarjetà tiegħu ma' dawk fil-Belarus li jistinkaw għall-kisba ta' Belarus indipendenti u demokratiku bbażat fuq l-istat tad-dritt, bħala membru tal-komunità Ewropea tan-nazzjonijiet;

Jitlob li l-awtoritajiet tal-Belarus ibiddlu l-Kodiċi Elettorali sabiex dan isir kompatibbli għall-aħħar mal-istandards demokratiċi u, l-aktar, sabiex jabolixxu l-proċeduri ta' votazzjoni mobbli;

Itenni li l-Unjoni Ewropea ddikjarat li lesta ġġedded ir-relazzjoni tagħha mal-Belarus u mal-poplu tiegħu fi ħdan il-qafas tal-Politika Ewropea tal-Viċinanzi (ENP) hekk kif l-Gvern tal-Belarus juri rispett għall-valuri demokratiċi u għad-drittijiet bażiċi tal-poplu tal-Belarus;

Jistieden lill-Kummissjoni, lill-Kunsill u lill-gvernijiet tal-Istati Membri sabiex ikomplu bil-politika tagħhom ta' iżolament tal-President Lukashenko u tal-membri tar-reġim tiegħu, sakemm ma jittieħdux passi ċari li juru r-rieda tagħhom li jirrispettaw il-valuri demokratiċi u l-istat tad-dritt;

Jistieden lill-Kunsill u lill-Kummissjoni kif ukoll lill-komunità internazzjonali bħala entità sħiħa biex jagħtu aktar appoġġ lis-soċjetà ċivili tal-Belarus u, b'mod partikolari, biex iżidu l-għajnuna finanzjarja għall-inizjattivi taċ-ċittadini, organizzazzjonijiet mhux governattivi u intrapriżi ta' daqs żgħir u medju li m'għandhomx rabta mal-gvern;

Jistieden lill-Kunsill u lill-Kummissjoni sabiex jagħtu appoġġ finanzjarju lis-stazzjon televiżiv indipendenti tal-Belarus Belsat;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u l-parlamenti tal-Istati Membri, lill-gvern u lill-parlament tal-Belarus u lill-Assembleja Parlamentari tal-OSCE u lill-Kunsill tal-Ewropa.


dwar il-proposta għal regolament tal-Parlament Ewropew u tal-Kunsill li jemenda r-Regolament (KE) Nru 638/2004 dwar l-istatistika Komunitarja li għandha x'taqsam mal-kummerċ ta' merkanzija bejn l-Istati Membri

Kumitat għall-Affarijiet Ekonomiċi u Monetarji

Tifsira tas-simboli użati

* Proċedura ta' konsultazzjoni

maġġoranza tal-voti mitfugħa

**I Proċedura ta' koperazzjoni (l-ewwel qari)

maġġoranza tal-voti mitfugħa

**II Proċedura ta' koperazzjoni (it-tieni qari)

maġġoranza tal-voti mitfugħa, sabiex tiġi approvata l-pożizzjoni komuni

maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens

maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari)

maġġoranza tal-voti mitfugħa

***II Proċedura ta' kodeċiżjoni (it-tieni qari)

***III Proċedura ta' kodeċiżjoni (it-tielet qari)

maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Fil-każ ta' atti li jemendaw, il-partijiet li jittieħdu kif inhuma minn dispożizzjoni eżistenti li l-Parlament jixtieq jemenda, imma li l-Kummissjoni ma tkunx emendat, huma indikati b'tipa qawwija .

It-tħassir eventwali li jikkonċerna dawn il-partijiet jiġi indikat kif ġej: […].

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW Error!

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW

(Proċedura ta' kodeċiżjoni: l-ewwel qari)

Il-Parlament Ewropew ,

– wara li kkunsidra l-proposta tal-Kummissjoni lill-Parlament Ewropew u lill-Kunsill ( COM(2008)0058 ),

– wara li kkunsidra l-Artikolu 251(2) u l-Artikolu 285(1) tat-Trattat KE, skont liema artikoli l-Kummissjoni ppreżentat il-proposta lill-Parlament ( C6‐0059/2008 ),

– wara li kkunsidra l-Artikolu 51 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Affarijiet Ekonomiċi u Monetarji (A6 0348/2008),

Japprova l-proposta tal-Kummissjoni kif emendata;

Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

Proposta għal regolament – att li jemenda

Premessa 3 a (ġdida)

Test propost mill-Kummissjoni

(3a) L-introduzzjoni fil-futur ta' sistema b'direzzjoni waħda tista' tkun pass ieħor 'il quddiem.

Għal dan il-għan, il-valur u l-vijabilità tal-introduzzjoni ta' rappurtar b'direzzjoni waħda, jekk meħtieġ, għandhom ikunu investigati mill-Kummissjoni, inter alia, bit-tnedija ta' proġett pilota.

Test propost mill-Kummissjoni

(4) L-Istati Membri għandhom jipprovdu lil Eurostat b'data annwali miġbura dwar il-kummerċ imqassma mill-karatteristiċi tal-kummerċ.

L-utenti għalhekk se jkunu pprovduti b'tagħrif statistikali ġdid dwar kwistjonijiet ekonomiċi rilevanti, u tip ta' analiżi ġdida se ssir possibbli, per eżempju l-analiżi ta' kif il-kumpaniji Ewropej joperaw fil-kuntest tal-globalizzazzjoni, mingħajr ma jimponu dawn ir-rekwiżiti l-ġodda tal-istatistika fuq il-kumpaniji li jirrappurtaw.

Ir-rabta bejn l-istatistika tan-negozju u tal-kummerċ għandha tiġi stabbilita permezz tal-għaqda tat-tagħrif mir-reġistru tal-operaturi intra-Komunitarji mat-tagħrif mitlub mir-Regolament tal-Kunsill (KEE) Nru 2186/93 tat-22 ta' Lulju 1993 dwar il-koordinazzjoni tal-Komunità fit-tfassil ta' reġistri tan-negozji għall-għanijiet ta' l-istatistika 1 .

L-utenti għalhekk se jkunu pprovduti b'tagħrif statistiku ġdid dwar kwistjonijiet ekonomiċi rilevanti, u tip ta' analiżi ġdida se ssir possibbli, per eżempju l-analiżi ta' kif il-kumpaniji Ewropej joperaw fil-kuntest tal-globalizzazzjoni, mingħajr ma jimponu dawn ir-rekwiżiti l-ġodda tal-istatistika fuq il-kumpaniji li jirrappurtaw.

Ir-rabta bejn l-istatistika tan-negozju u tal-kummerċ għandha tiġi stabbilita permezz tal-għaqda tat-tagħrif mir-reġistru tal-operaturi intra-Komunitarji mat-tagħrif mitlub mir-Regolament (KE) Nru 177/2008 tal-Parlament Ewropew u tal-Kunsill tal-20 ta' Frar 2008 li jistabbilixxi qafas komuni għar-reġistri tan-negozji għall-għanijiet ta' statistika 1 .

ĠU L 196, 5.8.1993, p.

Ir-Regolament kif emendat bir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, tal-31.10.2003, p.

ĠU L 61, 5.3.2008, p.

Ġustifikazzjoni

Tagħmel ir-Regolament konformi mal-iżviluppi tal-leġiżlazzjoni relatata.

Test propost mill-Kummissjoni

(10) Rigward ir-Regolament (KE) Nru 638/2004, is-setgħa għandha tingħata lill-Kummissjoni b'mod partikolari biex tiddefinixxi l-kundizzjonijiet li taħthom il-Kummissjoni tista' tadotta regoli differenti jew speċifiċi li japplikaw għal merkanzija jew movimenti speċifiċi, tadatta l-perjodu ta' referenza waqt li titqies ir-rabta mal-obbligi tat-taxxa fuq il-valur miżjud u d-dwana, tistipula l-arranġamenti għall-ġbir ta' din l-informazzjoni, partikolarment il-kodiċi li għandhom jitużaw, tiddefinixxi l-kopertura minima ta' l-Intrastat , tiddefinixxi l-kundizzjonijiet u r-rekwiżiti ta' kwalità li taħthom l-Istati Membri jistgħu jissimplifikaw it-tagħrif li għandu jingħata għal tranżazzjonijiet individwali zgħar , tiddefinixxi d-data mibġura li għandha tiġi trażmessa u l-kriterji li magħhom iridu jaqblu l-istimi, tadotta dispożizzjonijiet implimentattivi għall-ġbir tal-istatistika billi torbot id-data dwar il-karatteristiċi tan-negozju rreġistrati skont ir-Regolament (KKE) Nru 2186/93 mal-istatistika dwar it-tluq u l-wasla tal-merkanzija, tiddetermina l-indikaturi u l-istandards li jippermettu l-evalwazzjoni tal-kwalità tad-data, tiddetermina l-istruttura tar-rapporti ta' kwalità li għandhom jitressqu mill-Istati Membri, u biex tieħu kwalunkwe passi meħtieġa għall-evalwazzjoni jew it-tijib tal-kwalità tad-data.

Billi dawn il-miżuri huma b'ambitu ġenerali u mfassla biex jemendaw elementi mhux essenzjali ta' dan ir-Regolament (KE) Nru 638/2004 inkluż it-tkomplija tiegħu biż-żieda ta' elementi mhux essenzjali ġodda, huma għandhom jiġu adottati skont il-proċedura regolatorja bi skrutinju stipulata fl-Artikolu 5a tad-Deċiżjoni 1999/468/KE.

(10) Rigward ir-Regolament (KE) Nru 638/2004, is-setgħa għandha tingħata lill-Kummissjoni b'mod partikolari biex tiddefinixxi l-kundizzjonijiet li taħthom il-Kummissjoni tista' tadotta regoli differenti jew speċifiċi li japplikaw għal merkanzija jew movimenti speċifiċi, tadatta l-perjodu ta' referenza waqt li titqies ir-rabta mal-obbligi tat-taxxa fuq il-valur miżjud u d-dwana, tistipula l-arranġamenti għall-ġbir ta' din l-informazzjoni, partikolarment il-kodiċi li għandhom jitużaw, tadatta l-limiti minimi għall-kopertura tal-Intrastat għal żviluppi tekniċi u ekonomiċi , tiddefinixxi l-kundizzjonijiet u r-rekwiżiti ta' kwalità li taħthom l-Istati Membri jistgħu jissimplifikaw it-tagħrif li għandu jingħata għal tranżazzjonijiet individwali żgħar , tiddefinixxi d-data mibġura li għandha tiġi trażmessa u l-kriterji li magħhom iridu jaqblu l-istimi, tadotta dispożizzjonijiet implimentattivi għall-ġbir tal-istatistika billi torbot id-data dwar il-karatteristiċi tan-negozju rreġistrati skont ir-Regolament (KE) Nru 177/2008 mal-istatistika dwar it-tluq u l-wasla tal-merkanzija, tiddetermina l-indikaturi u l-istandards li jippermettu l-evalwazzjoni tal-kwalità tad-data, tiddetermina l-istruttura tar-rapporti ta' kwalità li għandhom jitressqu mill-Istati Membri, u biex tieħu kwalunkwe passi meħtieġa għall-evalwazzjoni jew it-tijib tal-kwalità tad-data.

Billi dawn il-miżuri huma b'ambitu ġenerali u mfassla biex jemendaw elementi mhux essenzjali tar-Regolament (KE) Nru 638/2004 inkluż it-tkomplija tiegħu biż-żieda ta' elementi mhux essenzjali ġodda, huma għandhom jiġu adottati skont il-proċedura regolatorja bi skrutinju stipulata fl-Artikolu 5a tad-Deċiżjoni 1999/468/KE.

Ġustifikazzjoni

Regolament (KE) Nru 638/2004

Test propost mill-Kummissjoni

Id-definizzjoni ta' livelli li taħthom il-partijiet huma eżentati milli jipprovdu kwalunkwe tagħrif dwar l-Intrastat għandha tiġi speċifikata mill-Kummissjoni .

Dawk il-miżuri mfassla biex jemendaw l-elementi mhux essenzjali ta' dan ir-Regolament, fost oħrajn billi jissupplimentawh , għandhom jiġu adottati skont il-proċedura regolatorja bl-iskrutinju li tissemma fl-Artikolu 14(3).

Biex jiġu definiti l-livelli li taħthom il-partijiet huma eżentati milli jipprovdu kwalunke tagħrif dwar l-Intrastat, l-Istati Membri għandhom jiżguraw li l-informazzjoni msemmija fl-Artikolu 9(1), l-ewwel subparagrafu, punti (a) sa (f), impoġġija għad-dispożizzjoni mill-partijiet responsabbli biex jipprovdu l-informazzjoni, tkun tkopri mill-anqas 90% u l-aktar 95% tat-total tal-kummerċ li dieħel u ħiereġ tal-Istat Membru relevanti espress f'valur .

Il-Kummissjoni tista' tadatta l-livelli minimi għal żviluppi tekniċi u ekonomiċi.

Dawk il-miżuri mfassla biex jemendaw l-elementi mhux essenzjali ta' dan ir-Regolament, għandhom jiġu adottati skont il-proċedura regolatorja bi skrutinju li tissemma fl-Artikolu 14(3).

Ġustifikazzjoni

L-istatistika Komunitarja hija prijorità għat-tnaqqis tal-piż amministrattiv.

F'dan ir-rigward, ir-rata ta' kopertura minima kummerċjali tista' titbaxxa, sabiex ikunu eżentati aktar kumpaniji mill-obbligu ta' rappurtar lill-Intrastat.

Id-definizzjoni ta' livelli li taħthom il-partijiet huma eżentati milli jipprovdu kwalunkwe tagħrif tal-Intrastat hija essenzjali u għandha tkun fl-att leġiżlattiv.

Madankollu, il-flessibilità hija garantita peress li addattamenti ta' dawn il-livelli għall-iżviluppi tekniċi u ekonomiċi, li jirrispettaw il-prinċipji fundamentali, jistgħu jsiru permezz tal-proċedura tal-kumitoloġija.

Proposta għal regolament – att li jemenda

Artikolu 1 – punt 4 a (ġdid)

Regolament (KE) Nru 638/2004

Test propost mill-Kummissjoni

(4a) Il-paragrafu 11 huwa sostitwit b'dan li ġej:

Il-kunfidenzalità tal-istatistika

Biss meta l-partijiet li jkunu provdew informazzjoni hekk jitolbu, l-awtoritajiet nazzjonali għandhom jiddeċiedu jekk ir-riżultati ta'l-istatistika li jagħmluha possibli li indirettament wieħed jidentifika lill-proveditur(i) imsemmi(ja) għandux(homx) jiġi(u) mxandra(in) jew inkella għandux(homx) jigi (jiġu) emendat(i) b'tali mod li x-xandir tieghu (tagħhom) ma' jippreġudikax(awx) il-konfidenzalita statistikali.";

Ġustifikazzjoni

Jipprovdi protezzjoni tad-data mtejba, b'sistema ta' għażla aktar milli ta' opt-out.

Proposta għal regolament – att li jemendaArtikolu 1 – punt 5 – punt c

Regolament (KE) Nru 638/2004

Test propost mill-Kummissjoni

Din l-istatistika għandha tinġabar permezz tar-rabta bejn id-data dwar il-karatteristiċi tan-negozju rreġistrata skont ir-Regolament tal-Kunsill (KEE) Nru 2186/93 tat-22 ta' Lulju 1993 dwar il-koordinazzjoni Komunitarja fit-tfassil tar-reġistri tan-negozji għall-għanijiet ta' statistika mal-istatistika msemmija fl-Artikolu 3 ta' dan ir-Regolament.

Din l-istatistika għandha tinġabar permezz tar-rabta bejn id-data dwar il-karatteristiċi tan-negozju rreġistrata skont ir-Regolament (KE) No 177/2008 tal-Parlament Ewropew u tal-Kunsill tal-20 ta' Frar 2008 li jistabbilixxi qafas komuni għar-reġistri tan-negozji għall-għanijiet ta' statistika* mal-istatistika msemmija fl-Artikolu 3 ta' dan ir-Regolament.

ĠU L 196, 5.8.1993, p.

Ir-Regolament kif emendat bir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, 31.10.2003, p.

*ĠU L 61, 5.3.2008, p.

Ġustifikazzjoni

Tagħmel ir-Regolament konformi mal-iżviluppi tal-leġiżlazzjoni relatata.

Il-proposta tal-Kummissjoni temenda r-regolament attwali dwar statistika Komunitarja relatata mal-kummerċ ta' merkanzija bejn l-Istati Membri, b'mod aktar sempliċi magħrufa bħala Intrastat.

Din il-proposta hi parti minn strateġija aktar wiesgħa tal-Kummissjoni biex tnaqqas il-burokrazija bla bżonn u r-regolamentazzjoni żejda u għalhekk tnaqqas il-piż fuq in-negozju.

L-Intrastat hu qasam li kien identifikat, l-aktar mill-Komunikazzjoni tal-Kummissjoni dwar "It-tnaqqis tal-piż tar-rispons, is-simplifikazzjoni u l-iffissar ta' prijoritajiet fil-qasam tal-istatistiċi tal-Komunità' (COM (2006) 693), bħala wieħed li fih is-simplifikazzjoni hi mixtieqa u possibbli.

Għal dan il-għan, il-Eurostat waqqfet Grupp ta' Ħidma - magħmul minn speċjalisti mill-Istati Membri u l-Kummissjoni - biex iqis il-modernizzazzjoni u s-simplifikazzjoni tar-rappurtar intra-Komunitarju dwar l-istatistika tal-kummerċ.

Bl-istess mod, il-Grupp ta' Ħidma tal-Kunsill dwar l-Istatistika ltaqa' biex jiddiskuti l-proposti tal-Intrastat.

Meta titqies il-modernizzazzjoni tal-Intrastat kif ukoll it-tnaqqis tal-piż tar-rappurtar, jeħtieġ li jibqa' jinżamm bħala importanti l-fatt li Stati Membri individwali u l-Unjoni kollha kemm hi jibqa' jkollhom aċċess għal data statistika dwar il-kummerċ intra-Komunitarju.

Data statistika li tkun biżżejjed dettaljata hi meħtieġa biex isir ippjanar effiċjenti għall-iżvilupp tas-suq intern u biex issir analiżi kompetittiva tas-swieq speċifiċi.

Madankollu, kif inhi s-sitwazzjoni hemm rappurtar doppju tal-Intrastat, għaliex Stat Membru jirraporta kemm merkanzija li titlaq mill-istat tiegħu għal Stat Membru ieħor - magħrufa bħala 'merkanzija esportata' - u dik il-merkanzija li tasal minn Stati Membri oħra: 'merkanzija impurtata'.

Jeżistu diversi diskrepanzi u nuqqas ta' simetrija fin-numri tal-istatistika, per eżempju bejn 'merkanzija esportata' u 'merkanzija impurtata' bejn żewġ Stati Membri, biż-żewġ stati jaslu għal figuri differenti minn xulxin, u b'hekk idaħħlu dubju dwar il-preċiżjoni u l-effiċjenza globali tal-istruttura attwali tal-Instrastat.

Sistema ta' rappurtar b'direzzjoni waħda tista' twassal, fit-teorija, kemm biex tnaqqas il-piż tar-rappurtar fuq l-impriżi kif ukoll biex ittejjeb il-preċiżjoni tal-informazzjoni statistika.

Madankollu, ir-rapporteur japprezza li, għalkemm mixtieqa fit-teorija, il-bidla għal sistema ta' rappurtar b'direzzjoni waħda għad għandha diversi ostakli, bħalma huma ż-żmien, l-ispiża u l-kumplessità ta' bidla bħal din.

Minflok, il-Kummissjoni qed tipproponi li tnaqqas il-kopertura għall-flussi tal-wasliet minn 97% attwali għal 95%.

Fl-2005, 539,309 kumpanija tal-UE kienu qed jagħmlu dikjarazzjoni tal-Intrastat dwar flussi tal-kummerċ (merkanzija impurtata u esportata), b'430,121 kumpanija tirraporta biss il-wasliet.

Jekk il-kopertura għall-wasliet tonqos għal 95%, dan l-aħħar numru jaqa' għal 239,691, u 190,430 kumpanija oħra jkunu eżentati mid-dikjarazzjonijiet tal-Intrastat dwar il-merkanzija impurtata.

Dan inaqqas il-piż tad-dikjarazzjonijiet l-aktar għall-SMEs, impriżi li għalihom dan hu piż l-aktar oneruż u għalhekk modifikazzjoni dwar il-merkanzija impurtata ikollha l-akbar impatt għalihom (b'impriżi akbar jiddominaw l-esportazzjoni tal-kummerċ Komunitarju, waqt li l-SMEs jiffurmaw l-akbar parti tal-importazzjoni fis-suq), waqt li dan ikollu impatt żgħir fuq il-kwalità tad-data statistika.

Ir-regolament il-ġdid jistieden wkoll lill-Istati Membri biex jipprovdu lill-Kummissjoni bi statistika annwali dwar in-negozju skont il-karatteristika tal-kummerċ, li se tkun ta' benefiċċju fl-analiżi tal-informazzjoni statistika dwar oqsma ekonomiċi speċifiċi u xejriet tas-suq mingħajr ma jiġi imponut piż ta' rappurtar addizzjonali fuq kumpaniji tar-rappurtar.

Ir-rapporteur jaqbel kompletament mal-Kummissjoni dwar l-ispirtu ta' din il-proposta.

Impriżi ta' Daqs Żgħar u Medju jistgħu jintlaqtu sew mir-rekwiżiti tar-rappurtar f'ħafna oqsma u ħafna drabi ma tantx jaffordjaw il-ħin u l-persunal mitlub biex iwettqu l-obbligi ta' rappurtar u għalhekk kull pass biex inaqqas dawn l-obbligi ma' jistax ma jintlaqax b'sodifazzjon.

Bl-istess mod kull pass li jtejjeb il-mod ta' rappurtar b'mod li jżid l-utilità tal-informazzjoni statistika hu ta' min jirrikmandah.

Ir-rapporteur jappoġġja r-referenza tal-Kummissjoni biex jiżdiedu l-proġetti ta' simplifikazzjoni bħall-integrazzjoni tad-dikjarazzjonijiet tal-Intrastat u tal-VIES u jixtieq jara interventi rapidi u sinifikanti f'dan ir-rigward.

Madankollu, ir-rapporteur qed jara diversi modi li bihom il-proposta tal-Kummissjoni tista' titjieb.

Waqt li l-Kummissjoni tagħraf il-valur ta' sistema ta' rappurtar b'direzzjoni waħda bħala għażla għat-tul, hi għadha ma rnexxilhiex tipprovdi dispożizzjonijiet konkreti biex fil-futur tintroduċi kejl b'direzzjoni waħda.

Għalhekk, ir-rapporteur jixtieq jara l-Kummissjoni tistabbilixxi skeda għal investigazzjoni tal-valur u l-vijabilità tal-introduzzjoni ta' rappurtar b'direzzjoni waħda u jissuġġerixxi li tikkunsidra li tagħżel proġetti pilota biex tevalwa dan il-valur u din il-vijabilità potenzjali.

Barra minn hekk, għalkemm il-Kummissjoni għamlet reviżjoni konkreta ta' livelli minimi ta' rappurtar fil-Memorandum ta' Spjegazzjoni tagħha - bil-limitu minimu ta' importazzjoni jitniżżel minn 97% għal 95% - fit-test attwali tar-Regolament hi ma tipproponi l-ebda figura konkreta u minflok tħalli limiti minimi biex ikunu speċifikati mill-Kummissjoni.

Waqt li r-rapporteur japprezza l-ħtieġa ta' flessibilità għal tibdil possibbli fil-futur hu jħoss li dan jista' jintlaħaq aħjar jekk ikun definit limitu minimu ġdid fil-proposta għal Regolament ta' emenda u tibdil futur jitħalla għall-kumitoloġija.

Ir-rapporteur issuġġerixxa wkoll emendi fil-qasam tal-kunfidenzjalità tal-istatistika u fil-paragrafi relatati ma' rappurtar dwar il-kummerċ fil-karatteristiċi tan-negozju, b'hekk ir-regolament isir konformi mal-iżviluppi tal-leġiżlazzjoni relatata.

PROĊEDURA

L-istatistika Komunitarja li għandha x'taqsam mal-kummerċ ta' merkanzija bejn l-Istati Membri

Data meta ġiet ippreżentata lill-PE

Kumitat responsabbli

Data tat-tħabbir fis-seduta plenarja

Kumitat(i) mitlub(a) jagħti/u opinjoni

Data tat-tħabbir fis-seduta plenarja

Opinjoni mhux mogħtija

Data tad-deċiżjoni

Data tal-ħatra

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali


MOZZJONI GĦAL RIŻOLUZZJONI KONĠUNTA

imressqa skond l-Artikolu 108(5) tar-Regoli ta' Proċedura minn

– Satu Hassi, f'isem il-Grupp Verts/ALE

li tieħu post il-mozzjonijiet għal riżoluzzjoni mressqa mill-gruppi li ġejjin:

dwar il-governanza tal-Artiku

Riżoluzzjoni tal-Parlament Ewropew dwar il-governanza tal-Artiku

Il-Parlament Ewropew ,

wara li kkunsidra s-Sena Polari Internazzjonali (Marzu 2007 - Marzu 2009),

wara li kkunsidra t-Tmien Konferenza tal-Membri Parlamentari tal-Artiku li saret f'Fairbanks, fl-Alaska mit-12 sal-14 ta' Awwissu 2008,

wara li kkunsidra l-Komunikazzjoni tal-Kummissjoni dwar il-politika tal-Artiku li hi mistennija din il-ħarifa,

wara li kkunsidra r-riżoluzzjonijiet preċedenti tiegħu dwar id-Dimensjoni tat-Tramuntana (2003, 2005 u 2006),

wara li kkunsidra l-konklużjonijiet tar-rapport dwar l-Evalwazzjoni tal-Impatt fuq il-Klima tal-Artiku,

wara li kkunsidra l-Artikolu 108 (5) tar-Regoli ta' Proċedura tiegħu,

wara li kkunsidra l-Komunikazzjoni tal-Kummissjoni bl-isem "Politika Marittima Integrata għall-Unjoni Ewropea" (magħrufa bħala l- Blue Book ) ippubblikata fl-10 ta' Ottubru 2007,

wara li kkunsidra d-dokument ta' politika tal-14 ta' Marzu 2008 mir-Rappreżentant Għoli u l-Kummissjoni Ewropea għall-Kunsill Ewropew, bl-isem "Il-Bidla fil-Klima u s-Sigurtà Internazzjonali",

billi l-importanza ġeopolitika u strateġika tar-reġjun tal-Artiku qiegħda tikber, kif ġie ssimbolizzat bit-tqegħid ta' bandiera Russa f'qiegħ il-baħar 'l isfel mill-Pol tat-Tramuntana f'Awwissu 2007,

wara li kkunsidra l-Konvenzjoni tan-Nazzjonijiet Uniti dwar il-Liġi Marittima (UNCLOS), li għadha ma ġietx ratifikata mis-Senat tal-Istati Uniti,

billi l-konferenza reċenti tal-membri parlamentari tal-Artiku ġabet flimkien rappreżentanti eletti mill-Parlament Ewropew, il-Kanada, id-Danimarka, Greenland, l-Iżlanda, il-Finlandja, in-Norveġja, l-Iżvezja, ir-Russja u l-Istati Uniti sabiex jiġu diskussi l-kwistjonijiet ta' sikurezza marittima, kura tas-saħħa, ħarsien ambjentali u żvilupp sostenibbli,

billi r-reġjun tal-Artiku attwalment mhuwiex irregolat minn normi jew regolamenti multilaterali, peress li qatt ma kien mistenni li jsir mogħdija ta' ilma navigabbli jew zona ta' esplojtazzjoni kummerċjali,

billi t-traffiku marittimu fl-ilmijiet tal-Artiku kiber sewwa f'dawn l-aħħar snin minħabba li żdied l-interess fit-tħaffir 'il barra mill-kosta u minħabba li qegħdin jgħaddu aktar sikwit il-vapuri tal- cruises , kif ukoll minħabba l-prospetti li joffri l-Passaġġ tal-Majjistral,

billi r-reġjun tal-Artiku jista' jkun li fih madwar 20% tar-riżervi taż-żejt u l-gass li għadhom ma ġewx skoperti fid-dinja,

wara li kkunsidra d-Dikjarazzjoni ta' Ilulissat li ġiet adottata mill-"pajjiżi A5" (id-Danimarka, il-Kanada, in-Norveġja, ir-Russja u l-Istati Uniti) f'Mejju 2008,

wara li kkunsidra l-konklużjonijiet taċ-Chairperson fil-konferenza dwar 'L-Artiku: il-Preokkupazzjoni Komuni Tagħna', organizzata mill-Kunsill Nordiku tal-Ministri f'Ilulissat (Greenland) fid-9 u fl-10 ta' Settembru 2008, li l-Kummissjoni Ewropea pparteċipat fiha b'mod sħiħ,

billi l-konferenza ffukat ukoll fuq il-bidla fil-klima fir-reġjun, l-effetti tagħha fuq il-popolazzjonijiet indiġeni u l-possibilità li wieħed jadatta għaliha,

billi r-rata tat-tisħin globali fir-reġjun tal-Artiku hija ħafna ogħla mill-bqija tad-dinja, b'żieda ta' 2° fl-aħħar mitt sena meta mqabbla mal-medja ta' 0.6% fil-bqija tad-dinja,

billi l-bidliet fil-kundizzjonijiet klimatiċi fiz-zona tal-Artiku huma diġà tali li l-poplu Inuit pereżempju m'għadux jista' jikkaċċja fil-manjiera tradizzjonali, peress li s-silġ huwa rqiq wisq biex jiflaħ is-slitti tagħhom, filwaqt li annimali selvaġġi bħall-ors polari, il- walrus u l-volpi huma fil-periklu li jaraw il-parti l-kbira tal-ambjent naturali tagħhom jgħosfor,

billi l-UE għandha fost l-Istati Membri tagħha tliet pajjiżi Artiċi, u żewġ pajjiżi Artiċi oħra fost il-ġirien l-iktar qrib tagħha li jipparteċipaw fis-suq intern permezz tal-Ftehima taz-Zona Ekonomika Ewropea, li jfisser li l-UE u l-istati assoċjati tagħha flimkien jgħoddu aktar minn nofs is-sħubija numerika tal-Kunsill tal-Artiku,

Huwa mħasseb ħafna dwar l-effetti tal-bidla fil-klima fuq sostenibilità tal-ħajjiet tal-popli indiġeni fir-reġjun kemm f'termini tal-ambjent ġenerali (il-kappa tas-silġ u l-permafrost li qegħdin jinħallu, il-livelli tal-baħar li qegħdin jogħlew, l-għargħar) kif ukoll tal-ambjent naturali (il-kappa tas-silġ li qiegħda tiċkien qiegħda toħloq problemi għad-drawwiet alimentarit tal-ors polari) u jenfasizza li kwalunkwe deċiżjoni internazzjonali marbuta ma' dawn il-kwistjonijiet trid kemm tinvolvi kif ukoll tikkunsidra kompletament lill-popli u n-nazzjonijiet kollha tal-Artiku;

Ifakkar li fis-seklu għoxrin, it-temperaturi tal-arja fl-Artiku għolew bejn wieħed u ieħor b'5°C u li din iż-żieda hija għaxar darbiet aktar mgħaġġla mill-medja globali tat-temperatura osservata f'wiċċ il-baħar; jenfasizza li huwa mbassar tisħin ieħor ta' madwar 4-7° C fl-Artiku matul il-mitt sena li ġejjin; jemmen, għalhekk, li ż-żmien għad-dijanjosi għadda u li issa wasal iż-żmien għall-azzjoni;

Jenfasizza li l-ispeċijiet u s-soċjetajiet tal-Artiku żviluppaw adattamenti tassew speċjalizzati għall-kundizzjonijiet ħorox li hemm fil-poli, u b'hekk saru vulnerabbli għall-aħħar għat-tibdil drammatiku li sar f'dawn il-kundizzjonijiet; jinsab imħasseb ħafna għall- walrus , l-ors polari, il-foka u mammali oħra tal-baħar li jiddependu mis-silġ fuq il-baħar biex jistrieħu, jieklu, jikkaċċjaw u jitgħammru u li jinsabu mhedda b'mod partikulari mill-bidla fil-klima;

Jilqa' d-dikjarazzjoni ta' għeluq tal-konferenza adottata mill-Konferenza tal-Membri Parlamentari tal-Artiku f'Fairbanks fl-14 ta' Awwissu, 2008;

Jilqa' l-fatt li t-Tramuntana Estrema saret parti mil-linja politika "Id-Dimensjoni tat-Tramuntana" tal-UE, iżda hu konvint li l-għarfien dwar l-importanza tal-Artiku f'kuntest globali jeħtieġ li jikber aktar billi jkun hemm politika indipendenti tal-UE għall-Artiku;

Jisħaq fuq is-sinifikat tal-Artiku għall-klima globali f'dan ir-rigward u jittama li l-appoġġ preżenti għall-attivitajiet ta' riċerka f'dak ir-reġjun ikompli wkoll wara li tispiċċa s-Sena Polari Internazzjonali;

Jistenna b'interess kbir il-Komunikazzjoni li se toħroġ il-Kummissjoni dwar il-politika għall-Artiku u jittama li tistabbilixxi l-pedament għal politika għall-Artiku sinifikanti fl-UE; jistieden lill-Kummissjoni biex tindirizza, għall-inqas, dawn il-kwistjonijiet fil-Komunikazzjoni tagħha:

(a) l-istat attwali tal-bidla fil-klima fir-reġjun u l-adattament għaliha;

(b) l-għażliet tal-politika li jirrispettaw il-popolazzjonijiet indiġeni u l-għajxien tagħhom;

(c) il-bżonn li jkun hemm koperazzjoni mal-ġirien tagħna tal-Artiku fuq kwistjonijiet transkonfinali u b'mod partikulari fuq is-sikurezza marittima;

(d) l-esplorazzjoni tal-għażliet għal struttura politika jew legali transkonfinali għall-ġejjieni, li tkun tista' sservi għall-ħarsien tal-ambjent u l-iżvilupp sostenibbli u ordnat tar-reġjun, jew li tkun tista' sservi ta' intermedjarju fil-konfront politiku fir-rigward tar-riżorsi u r-rotot marittimi navigabbli fit-Tramuntana Estrema;

Jistieden lill-Kummissjoni biex tinkludi l-politika tal-enerġija u s-sigurtà fir-reġjun Artiku fuq l-aġenda tagħha u biex tipproponi, b'mod partikulari, fil-komunikazzjoni mistennija tagħha dwar ir-reġjun, suġġetti u proċeduri għal ħidma konġunta xierqa għall-UE u l-pajjiżi tal-Artiku, speċjalment fl-oqsma tal-bidla fil-klima, l-iżvilupp sostenibbli, is-sigurtà tal-provvista tal-elettriku u s-sikurezza marittima;

Jiġbed l-attenzjoni dwar il-fatt li r-reġjun tal-Artiku, minħabba l-impatt tiegħu fuq il-klima tad-dinja u l-ambjent naturali uniku tiegħu, jistħoqqlu kunsiderazzjoni speċjali hekk kif l-UE tiżviluppa l-pożizzjoni tagħha għall-Ħmistax-il Konferenza tal-Partijiet għal Konvenzjoni ta' Qafas dwar il-Bidla fil-Klima f'Kopenħagen fl-2009;

Huwa tal-fehma li t-traffiku marittimu fir-reġjun (dak turistiku u dak relatat mat-tħaffir għaż-żejt fil-baħar) ma jgawdi xejn mit-tip ta' regoli minimi internazzjonali tas-sikurezza li jeżistu f'ilmijiet internazzjonali oħrajn - f'termini ta' ħarsien tal-ħajja tal-bniedem jew tal-ambjent u jħeġġeġ lill-Kummissjoni biex, malajr kemm jista' jkun, isiru emendi xierqa għar-regolamenti tal-Organizzazzjoni Marittima Internazzjonali;

Jenfasizza l-aspetti esterni tal-politika tal-enerġija u l-irwol tal-Artiku fit-tiswir tal-Politika tal-Enerġija tal-Ewropa, kif propost mill-Kunsill Ewropew ta' Marzu 2007;

Jappoġġja l-Kunsill Artiku biex ir-reġjun tal-Artiku jinżamm bħala reġjun ta' tensjoni baxxa, miftuħ għall-koperazzjoni internazzjonali fir-riċerka, sabiex il-potenzjal tiegħu bħala reġjun fornitur tal-enerġija għall-ġejjieni jkun jista' jiġi żviluppat f'qafas ambjentali sostenibbli;

Iħeġġeġ lill-Kummissjoni Ewropea biex tieħu sehem proattiv fl-Artiku billi, għall-inqas bħala l-ewwel pass, tikseb "status ta' osservatur" fil-Kunsill tal-Artiku, u jqis li l-Kummissjoni Ewropea għandha tistabbilixxi uffiċċju ddedikat għall-Artiku;

Jissuġerixxi li l-Kummissjoni għandha tħejji l-ftuħ ta' negozjati internazzjonali intenzjonati biex iwasslu għall-adozzjoni ta' trattat internazzjonali għall-protezzjoni tal-Artiku, li jkollu bħala l-ispirazzjoni tiegħu lit-Trattat ta' Madrid tal-1993, li jikkonċerna l-Antartiku imma li jirrispetta d-differenza fundamentali rrapreżentata min-natura popolata tal-Artiku u mid-drittijiet u bżonnijiet konsegwenti tal-popli u n-nazzjonijiet tar-reġjun tal-Artiku; jemmen, madankollu, li, bħala punt ta' tluq minimu, trattat ta' dan it-tip jista' tal-anqas ikopri z-zona mhux popolata u mhux klejmjata fiċ-ċentru tal-Oeanu Artiku;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri, lin-Norveġja, lil Iceland, lir-Russja, lill-Kanada u lill-Istati Uniti u lil dawk li jipparteċipaw fil-koperazzjoni reġjonali.